Къарча-Черкес апны йбергьльу ажвлара-политика уыснкъвгагIв Быджь Исмель йюбилей йадахIвуата АААК ахабарргарта портал ауи агIвычIвгIвыс джьащахъва йбзазара мгIва, йтгIачва, абзазара апны хвы ззибауи йчпарныс бзи йбауи йгIарыквчважвитI.
Айсан Людмила
Январь а 25 сквш 65 йхъыцIитI Къарча-Черкес Республика апны йбергьльу ажвлара-политика уыснкъвгагIв, аполитика наукаква ркандидат, Къарча-Черкес Республика АуагIа Райззара (а-Парламент) арегламентли амандат уысквали акомитет аунашвачпагIв Быджь Исмель АбдульгIазиз йпа.
Са йшызбауала, збзазара гIаздахIвыз агIвычIвгIвыс абгата уйыквчважвара ахъазла ауи дгIазлыцIыз йыщайдзаква урыдымсылкIва йгьауашым. Ауаса йзаъу ари акIвзапI: агIамтаква ращтацара амагIны гIазгвынгIвуа, йща йалу ахъмаштылри ацIаскви зылазхIвауа агIвычIвгIвыс йакIвпI збзазара джьащахъвата, насыпла йырчвыта йыззаныргIалуа. Ауи йбзазара мгIва дтагыла данцауа йахIбачва дыршIпшитI, ауат йрылаз ахIаль бзиква йаргьи йшынкъвигуш дащтапI. Ауи ашвапха пшдза йара атгIачва апны йгIанхитIта асабиквагьи йгIарылахитI.
Быджь Исмель АбдульгIазиз йпа ауи йапшу, «Ари йабадучва дырпапI» – ззырхIвауа ауагIа дрыуапI.
Абар хIаргьи хIайчважвара джвыквхIцIауата апхъапхъа аткъвым ртурых тшазынахIырхитI.
Аубых ткъвым БыджьргIа
БыджьргIа ртдзахьыз шгIаншаз ауысла Исмель заджвгьи йгвы дамсуата йанакIвызлакIгьи йара закIы йхIвалитI: «Сара Апсны йауу АбыджьбаргIагьи сасра срызца йауаштI, даргьи срысасуаштI, Адыгея апны йбзазауа БыжьргIагьи сдрайгвуштI, акъарча Биджийквагьи сызрыщтаныкъвуштI, агIвыма къральква йырту хIайщчвагьи сзырынйуштI. ХIара зымгIва йхIапхъанчIвийу аубыхква ргвбайара хIаднакIылитI. Ауыла хIара хIазакIыпI».
Сара сайчважвалагIв зыцабанпаракI Къвбина кыт апны йгIабзазаз, агIариква зщарду атгIачва дгIарылцIтI. Исмельгьи йаба сквш 53 йангьи сквш 48 йыртата ауи акыт апны дгIадритI.
Йаба АбдульгIазиз Паша йпагьи йан ХIаджьар Насып йпхIагьи нхагIвын. Ауат сабита агIгIвы гIадритI.
Исмель зымгIва драйцIбан, ауи йаба йабаду йыхьыз йыхьырцIатI. Исмель АбдульгIазиз йпа гIвайщчва йыман – Музакьыри Аскьарбии (рпсата бзихатI), йгIвахщчва Ксени Тамари атгIачва рытшгIва зхчауа ращайцIба уахьчIвагьи аргваныта йыщтаныкъвитI.
«Сан лаба йтгIачва рыцIагьи йдууын – сабита 22-джь йыман», – йхIвитI Исмель АбдульгIазиз йпа, мачIкIгьи дпшвырхъыччауа йгIацицIахитI: «УахьчIва абаза, апсуа тгIачваква ауи швапхата йырзалзарквын уагIахъапхьадзарала хIуысква агалагьи йагъьхушын».
Ауи йапхъанчIвиква ртурых йыгьгьиджьащахъвапI йыгьгьинашхыйапI. Йабаду Быджь Паша Исмель йпа дкъвыръанмольан, дмуъазинын (исльам дин апны амаджьгыт ауысхагIв – аредакция ррытаразга), Бемырза зхьзыз ауи йпакI (Исмель йаба йаща) йаба йуыс найырдзауата акыт апны хвы ззырбуз дайфандын (АмарагIайырта къральква рпны йынкъвыргауа ачын – аредакция ррытаразга). Йан лаба – Джьанчор Насып – асквш 1917 ареволюция апхъала Къвбина апны дстаршинан, акытуысква нкъвызгуз ауи йакIвын. Йгвасру ачIвыйа – асквш 1926 агIан аполитика чвгьахараква йанрыгIамтаз ауи дыркIын дырщытI.
Быджь Исмель дрызсакъуа йынкъвигауа апхъазаман асуратква гIасйырбитI. Ауат йырну йапхъанчIвиква – згIвычаща уыла архIвапсауа, злактаква хъацIара гIарныпщуа – къарукI йгIархъыцIитIта – гвалымста угьзыгIанхум.
«МшкIыла ауысква зымгIва ацIахътшытI»
Псайспамцара Исмель йгIахIвахра йара йани йаби рылахь йазгIайитI.
МшкIы архъа йыквта йынхуз ауи йаба хIадагIвачата йгIатI йпхIвысгьи йгIвысабичвагьи ркытлагIвчва щардагIв йрыцта «йтыргарныс Джьгваты айхамгIва станция йшыргаз». Ауи аполитика чвгьахараква (Сталин йагIан асквш 1920-ква рцIыхъваква йгIашIарышвта асквш 1950-квадза СССР апны уагIа щарда зладзыз аполитика репрессияква – аредакция ррытаразга) рахIа йанымчха асквш 1933 агIан акIвын.
«МшкIыла ауысква зымгIва ацIахътшытI», – йгвы цIикIгIауа йхIвитI Исмель.
ЙчкIвыныркIваз, хъацIара дугьи нкъвызгуз АбдульгIазиз йымцырахаз йаба йтдзы аниба лахъвгIахъасракIгьи дымкьангьашуата йтгIачва дрыщталтI – йарагъхIвагьи дырхьыдзатI. Ауи анынша асквш 1933 апрель а 17 атшын акIвпI. Исмель йани йаби ауи агIан ргвадзакIьагьи йгьгIанамгуазтI 18 сквшала йшджвыквылуаз, ргIвысабичвагьи амгIва абаргвыраква рзымчхIауата йъаргуз йнамдзаскIва йшпсуашыз, нцIра шйымамызлушыз ашта гIвыма апны йрауыз йхыгIвхуз рсабигьи…
АтгIачва Черкес автоном область йауата йтыргаз ауагIа ъаргаз Омск область, Васисск район апны «Черкес къапщ» ахьызта йгIандыршаз акытмлыкврхIара артель апны тшандыргIалра атахъхатI.
«Згвы мчу, зкъару ту агIвычIвгIвыс щарда йзычхIауата рхIвитI. Сани саби ауи акIвын йшаъаз», – йхъа ду йбахуа дгIазрийыз рунашва йхIвитI Исмель.
Ажва аламкIва, ашта шIыц апны абзазара шIыц-шIыц йджвыквуцIахра ахъазла гвду уымазара, анхара уачIвызара атахъын.
«Ауи йхьантаз агIамта сани саби ркърар дымрыдзуа йырхъыргатI. Ашта гIвыма апны ййытI сащахIба Музакьыри сахщчва Ксени Тамари. Аскьарбии (йгIвыжэьхауа йаща – аредакция ррытаразга) сари хIакIвпI хIани хIаби асквш 1951 агIан рпны йангIайх амщтахь Абазашта апны йгIадрийыз», – йхIвитI Исмель АбдульгIазиз йпа.
Хъмаштылра
Ари ауыс Исмель ужвы йъагIадзазгьи йгвы йштыхъуа гвы астуата сицIгIитI: йани йаби сквшкъомкI йъабзазаз ашта зны йпшыхырныс ргвы йгьгIатамшвузма?
«ХIаба ртгара ауыс даквчважварныс бзи йгьйымбузтI, ауаса сара датшагьи йтыргаз зджьакIы ръахIыльчваква срыцта пщын ауи ашIыпIа сцатI», – йхIвитIта Исмель АбдульгIазиз йпа сурат къомкIи ашвъащтIацIартаква рпны йгIайауыз ашвъакви сйырбитI.
ЙшгIацIцIызла, ауи асквш 1941 сентябрь а 3 атшын йаба йакIвйыршаз аколхоз айззара апротоколгьи, Черкесшта йауата йтыргакваза ауагIа ртдзахьызква зну ашвъаквагьи, ауат нхарала ргIатгараква йрыквшахIату агIвыраквагьи азикIкIытI. Ауат апшгIараква йырцIыхъватшарахатI асквш 2019 агIан Омск область йаланакIуа Пологрудово кыт апны хъмаштылга син гIахътIра.
«Ауи хIтурых апны агIамта чвгьаква рхIатлара зхътысыз хIыгIвычIвгIвысква йырчвахъабагапI», – йгIасгвынйыргIвитI Исмель.
Асквшышв ауыхвара
Йара Быджь Исмель йбзазара амгIва хIазгIайхуата йгIалхIкIгIара атахъыпI ауи уыста йхалакIгьи йхIальу айрышра йылата дшадгылуаз, дызцынхуз ауагIагьи хвы шырзибуз – уахьчIва аратква уанрынйауа мачIсачIпI.
Щарда цIуата Къарча-Черкес апны зыхьыз газ, ауагIагьи пIатIу зквырцIауа аполитик йгьи акъральыгIва уысхагIв Быджь Исмель нцIрата йыму йыгьгьидсакъын йыгьгьидгвышхвагIвын, ауыс шIыц дхънахуан. Ауи йхIвахитI дцIайыркIвата, йбыжьбахуз аклассквакI дапхьауата, арадиуа дшхънакъьалыз. Аэфир дталуанта йыгIвзачва драйхIвахIвуан, дыздырквузгьи ауи дгьырзыджьамщузтI. Йара ауи апшта ауи рпны техниката йрымаз йырчIаджьуан, рыгвлачвагьи ауатквала дырцхърагIун.
«Ауи анархарала сджвыквлызтIхIва сдырраква йрыласырхIарныс гьсылымшатI: Таганрог арадиуатехника институт сыцIалныс салаган архъвыхраква рпны сгIахьнышвттI, йаргьи ауыхварала сагатI», – йхIвитI Исмель йынхара мгIва хIахъваквцIагIвыта йшджвыквицIаз гIайгвалашвахуата.
РыцIа кIьасата ачкIвын ар апны къвырльыкъв йхуштIта Ставрополь политехника институт дгIалгуштI, йгIалихыз ауысгьи 18 сквша айтуаштI.
Йбзазара ауи ахъвы злагIальамату Быджь Исмель йцри кыт Къвбина адзхъа Европа апны рахIа йдуу, адгьылта гектар 144 гIазцIазкIуа «Южный» уатрарпхарта комбинати уагIата 12-нзыкьыгIв ъабзазушыз амикрорайони руыхвара дъалаз акIвпI. Ауыхвара апны йынхара шджвыквицIуз Исмель аунашвахъцIара гIайызхъарцIауа далагатI. УацIыхъвангьи асквш 2001 февраль йгIашIарышвта асквш 2004 мартIдза Черкесск къала аунашвахъцIарта апны агIвыма къральква экономика уысла рабадыррала ахъвшара унашва ахъицIун.
Датшагьи уыскI гIалкIгIа йауаштI ауи ауыхвара далата йгаз агIамта апны: асквшква 1995-1996 рагIан ауи дъанхуз ауыхвара унашвачпарта Буденновск дырщтийын ауаъа зхабар газ ачвгьахагIвчва ргIагвыквсра амщтахь йаладрыхъвашаз ачымазагIвтара гIащаквйыргылхуан.
Ажвлара уысхагIв йгьи аполитик
Ауи азаман агIан рыцIа йцIараз чкIвыныргIа ажвлара уысква джьгарта йрылазлун, Быджь Исмельгьи ауат дрыуазаджвын. Германия апны ар дрылата къвырльыкъв анихузгьи архъв акомсомол адкIылара асекретарь дитарагылыгIвын.
«УацIыхъван асквш 1984 агIан сара Совет Союз а-Коммунист партия салалын ужвы йъагIадзазгьи ауи асатырква срылагылапI, ауи йынкъвнагуз аидеалквагьи сшырмайжьуш сащтапI – ага арат ажваква щцалрата йыжвбузтынгьи», – йполитика пшыщаква гьцIайкIуам Исмель.
Асквш 2003 мартI агIан Быджь Исмель Къарча-Черкес апны КПРФ ашта хъвшара акомитет йапхъахауа дасекретарта далырхтI, КПРФ а-Квта Комитетгьи далалтI. Асквш 2004 агIан ауи Къарча-Черкес Республика АуагIа Райззара (а-Парламент) дадепутатхатI. Ауаъадза ауи акыт йгьи агород советква дырдепутатта нхара швапха йырхIахьан.
УахьчIвала Быджь Исмель пщынхауата Къарча-Черкес Республика ахабзалыхырта орган дадепутатта далырххьатI. Ауи агIамта ауи гIвазддаракI руацIа наукала, арыпхьарала, культурала, спортла, чкIвыныргIа руысквала йгьи туризмла акомитет унашва ахъицIун, ашIыпIа хъаунашвахъцIара, ауагIахъа политикала, ажвлара адкIыларакви адин жвларакви рабадыррала акомитет аунашвачпагIв дитарагылыгIвын. Ужвы регламентли амандат уысквали акомитет йнапIыцIапI.
ДзачIвполитикызлакIгьи йапшта ауи йынхара апынгьи, щардала тшызпсахлауа абзазара апынгьи апшIагылра мчквагьи аъан, йуыснкъвгаща зымгвапхуз ауагIагьи дрынйун. Ага ауаса йаъазтынгьи, ареспублика апны Быджь Исмель йайрышра, йцкьара, йгвыцхIара, йгвышхвара рыхъазла щардагIвы йыцыркIитI, дзамакIквауанадзарагьи пIатIу йыквырцIитI.
«Бзира ухама – адзы йтарышвх»
Сара арат асатырква згIвуагьи Быджь Исмель АбдульгIазиз йпа сйыцынхарныс сынасып йгIанакIытI – зпхьадзарала ймачIу абаза уагIахъа рсоциал-экономика йгьи ркультура тшауацIыхра йазынарху ахабзаква рырхъйара ауысла йгIандыршата ауи унашва зхъицIуз акомиссияква саргьи срылан. Ауи йгIалцIла Исмель йуыснкъвгащагьи йгIвычIвгIвысщагьи зджьакIы йырхIвауала акIвымкIва схъаталагьи срыквшахIатхатI. Дыздыруа зымгIва ауи йуагIи йпсадгьыли бзи йъайбауа, ауагIа йырхIвауа дъаздзыргIвуа, цхърагIара йазыбжу дъайзыгвжважвауа, йъатахъу йажвагьи йуысгьи ъалайцIауа ахъазла хвы йыквырцIитI. ХIбзазара апны аратква рыцIа-рыцIа ймачIхитI, ауаса йанаъазара акъральгьи ажвларагьи йырзынхарныс йхIазыру Исмель йапшу агIвычIвгIвысква рахIагьи хвы рзыбачIвпI.
Ауатква рыцIа йауацIыхта хIрыквчважварныс тшанизынасырха Исмель АбдульгIазиз йпа ащхъагIв хъацIа йшиквнагауа апш сгIашIайхъытI: «Саба рыцхIа щардала абазаква ражважв гIасайхIвлун: «Бзира ухама – адзы йтарышвх». Саргьи ауи ахабзала сшбзазуш сащтапI».
УрышвихъымгIва ахъалра
Исмель АбдульгIазиз йпа тгIачвала йызшан. Йхъапщылахаз ЕмгIвыкъва Сима акыт апны йара дъатаз аурам йащтагIайуаз апны дбзазун, Къарча-Черкес къральыгIва педагогика институт афизика-хIисап хъвшара дгIалгатI, даргьи асквш 1979 агIан йабагатI. Ауат агIари харзынаква рымапI – гIвпачви пхIакIи, ауатгьи йзыргвыргъьауа цгIвысабичва гIарыцIагылхьатI. НасыппшгIара хъара йджвыквылныс лшара рымазтынгьи ачкIвынчва рытшгIва гьныржьуам, уыжвгIанчIви бзазара йаквыргIапсу раба йыпшцIа апны йтапI. Рабадучва йгIартынхаз атдзыжвгьи гьпрымтшытI: пшдзачкIвынта йдырчIаджьын абанпараква адызкIылуа ахъмаштылра йадамыгъата йгIанырыжьтI.
ЙгIариква рдахIвраква срыхагIвазата сара Исмель сицIгIатI: «Ауат рыуа зынхарала уа уыззынадзаз ахIагIара йазцарныс зылшада?» – хIва. Йаргьи мачIкI дацымшыркъвауазшва джьауапта йгIаситхтI: «Сара сгIариква сырзыразпI. Ауаса са йсхъызцарныс зылшаз сахща Ксеня лпа Мурат йакIвпI (Уаз Мурат НыхIв йпа – адунейла гIатгара зму йбергьльу аспортсмен, Абаза муниципал район йахъадаз, ужвы Къарча-Черкес Республика а-Хъада йунашвахъцIарта йаунашвачпагIву – аредакция ррытаразга)». Саргьи сгвы йгIанагтI: захIбачва йырхIальу ащаквкIра злу йара ахщапа ауаса дхъвыцуата гьгIацIцIрым: йпахь йыргылуаз амурадква рзынадзара апны Мурат НыхIв йпа йанща йайрышра дашIымпшуата дгьгIанымхазапI.
Быджь Исмель АбдульгIазиз йпа йгIайыквчважвауа абзагIвра алсыргауата ауи змурад багъьата йазычIвырхъауа, згвы мчу дшгIвычIвгIвысу гIазырбауа датшагьи уыс джьащахъвакI саквгIашIасра стахъыпI. Исмель Россия апынгьи Европа апынгьи рахIа йхIагIу ащхъа УрышвихъымгIва хвын дхъалтI! Ауи джьауымщушта йаъума!
Йапхъахауата ауи Саратов йгIатыцIта Къарча-Черкес экспедицията йгIайыз, «Алибек» альпинист чатыр кыт апны тшандыргIалырныс дызцхърагIуз йъачIвагIалагIвчва ргвып дрыцылныс дызшIырттI. Ауат йашIышвтта йгIапсандзыкIьара штшырбжьуз збаз Исмель дымшыркъвауа – «Арахь-арахь, архъа бзазагIвчва хIыщхъаква йырхъалныс йгIайтI!» – анихIва даргьи – «Уара ухIыцнайырныс ушвума?» – хIва джьауап гIайырттI.
ТшытракI анцIы, асквш 2006 агIан, Москва апны апартия йызкьазууыз апленум амщтахь ауи аэкспедиция йрунашвачпагIвыз Россия Федерация а-КъральыгIва Дума адепутат Рашкин Валерий хIадагIвачата данишIашва ауи райчважвара гIайгвалайыршвахтI.
«Абарауаъа сара схъагьи ауатгьи йдсырбара стахъхатI хIыщхъаква рхъалра са сыхъаз йшбаргвым. Ауи йхIатлу йгьи йшварагIвару уыста йгIацIцIтI, ауаса зны санхъал амщтахь сгьузымкIхуашызтI – ауи аъарала ауаъа йызбаз сгвы йалалын», – йхIвитI Исмель.
Ауи ащхъаква рпны дызквшахIатхаз аджьащахъваракIгьи гIасайхIвтI: зны УрышвихъымгIва йанхъалуаз ауи зынзамызадзакI акIвмызтын уызнымйуш псабара гIаншаракI йбарныс йынасып йгIанакIытI: 15 пшарыхъынхIв хвыцкI йгIахIвуазшва йгьагьун, дакъикъаквакI анцIы йыдзхын амара уыла ахвуа йгIакIкIахтI. Ауи йапшу алахъвгIахъасракви алахIваракви рыхъазла гьакIвымма щта ауагIа ащхъа йызхъаллауа?!
Ужвыгьи сквш щарда йкъару тазтI, ауысква гIайдахIвыргIатI, йтгIачва ддыргвыргъьаргIатI, йхаз абзира ахайыр йбаларагIатI Быджь Исмель. АзгIвадара уыгымхатI, ужвыгьи хIагIара щарда уырзынадзатI, Исмель АбдульгIазиз йпа! ХIгвы йгIатыцIуата хIнауайхIвахIвитI!


АААК ашIыпIа хъвшараква рынхара агвынзыргIвуаши чкIвыныргIа йрыцынхуши нхагIвы дгIалырхра ахъазла анкъвакъвра акIвдыршуштI.
Барганджиа Саид
Адуней апсуа-абаза конгресс ашIыпIа хъвшараква рынхара агвынзыргIвуаши чкIвыныргIа йрыцынхуши нхагIвы дгIалырхра ахъазла анкъвакъвра шакIвшауа ахабар аргитI.
АААК аппарат аунашвачпагIв Таниа Кан йшихIвауала, уахьчIва АААК анхагIвчва йацасуа гвыпта йщаквгылтI, ауат рпахь йгылапI магIын ду зму ахачIвква: апсуа-абаза уагIахъа рацзакIыра рыбагъьара, Апсны апынгьи апсуа-абаза диаспора ъабзазауа акъральква зымгIва рпынгьи хIцри бызшва, хIцIасква, хIгвбайара гIащаквыжьра йгьи тшауацIдрыхра.
Ауи йгIаликIгIатI ансисквшагьи а-Конгресс йархъйауа ауысквагьи ауат уагIата йгIарыланакIуагьи рыцIа-рыцIа йшрылахIауа. Ауаса йанаъазара, ахачIвква рырхъйара рыласра ахъазла нхагIвчва шIыцгьи атахъхитI.
«ХIара зуагIа, зцIасква, зкультура бзи йызбауа агIвычIвгIвыс джьгарква хIырзыбжапI. Ужвы йгIахIахвуаш анхагIвы хачIв хъадата йыхъвда йхъазлуш Апсны апны йаъу ашIыпIа хъвшараква ргIаджвыквыцIараква рырхъйара адгалри ахъвшара шIыцква гIаныршари акIвпI», – йгIахIгвынйыргIвытI Таниа.
Ауи йгIацицIахтI АААК ЙхIаракIу асовет аунашвачпагIв Эгьзакь Мусса а-Конгресс анхара йхътIыта, зымгIвагьи йырбауата йадгалазара атахъыта йшщаквйыргылыз, ауи апкъ йтата анхагIв шIыц анкъвакъврала дшгIалырхуаш.
«ХIара кьангьаш гьазгIагIгуам ауаса хIара хIустав йану амурадква рырхъйара рыцIа йрыквыргIапсу нхагIвы дшхIызгIауаш», – йхIватI Таниа Кан.
АААК архъйагIв секретарь Гьыцба Инар а-Конгресс агвып анхагIв шIыц щардала йшйайгвгъауа, йаргьи «йнардзата, йкъару дамайгьдзауата» йхъвдаквцIараква йырхъйушта йшйыквдырпшуа.
«ХIшхъвыцуала, анкъвакъвра ъадзакIвшауа хIара анхара згвы рыцIа йазыщтIу дхIзыбуштI. ХIара йхIтахъу дгьахъазнхагIвым – зхъвыцщала агвып йрыквшвуш дгIвычIвгIвыспI. Сара йшызбауала, ауи аъанатIа зкIра атахъу згвы цхIауа, йджьгару, закъыль зрыпшгIауа, адахIвра ацIыхъва йтагылазлуш заджв йакIвпI», – йхIватI Гьыцба.
Ауи багъьата йазхъайцIитI анхагIв шIыц АААК агвып майрата дшрангIалуаш, ауат рынхара пшыхькI шгIалайжьуаш. Гьыцба йгIарахвлакIгьи йаларпу а-Конгресс агвып дрыцынхарныс шйымаджьащахъвазлушла дйыргвыгъитI.
АААК архъйагIв секретарь йгIаликIгIатI а-Конгресс анхара апсуа-абаза уагIахъа ргвбайара хчари йрыбагъьари йъазынарху йгIалцIла ауи акультура нкъвызгауа ауагIа урабадырра, урынйалара, урачважвалара шатахъхалауа.
«Ауи акIвпIта, хIара йгвалымсым, бзиракI гIансыршанда-хIва йхъвыцуа гIвычIвгIвыс хIизыпшгIитI. Анкъвакъвра ауи ауыс ззырцушызшва йызбауа, йзырцарнысгьи зтахъу ауагIа гIалалырныс лшара рымапI, хIаргьи ауат йрыуата згIвычIвгIвысщалагьи здырраквалагьи ауи рыцIа йазычпу, АААК амурадкви ахачIвкви рахIа йрыквыргIапсу нхара дхIызгIахвуаштI. Ауи акIвымкIвагьи анкъвакъвра йгIалалуаш ауагIа хIрылапшта апхъахьыла нхара йгIахв йауашта йызквуырпшуашгьи ашвъа йанхIцIуштI», – йхIватI Гьыцба Инар.
Анкъвакъвра шакIвшуш
Йапхъахауа ахъвы. Февраль а 10 йгIашIарышвта а 20-дза анкъвакъвра йалалра зтахъу сквш 25 зрыцкьахьаз Апсны акъральгIвчва ранкетаква азыркIкIуаштI. Анкета йатахъу зымгIва антаугIвра амщтахь АААК ауысхарта йуга (ауи асахIат а 9 йалагитIта асахIат а 18-дза йынхитI) йа firstname.lastname@example.org электрон адресла йущти йауаштI.
ЙгIвбахауа ахъвы апны анкъвакъвра йалалуа онлайн-рхъвыхра рызпшитI. Ауат дакъикъа 30 руацIа азцIгIара 25 джьауап гIарыртра атахъхуштI. ЗакI гIазнух йауаш гIвыра, йуыцынкъвугауа абадыргаква йа информация зту антахьгьыт аргIапсгаква гIаурысабап йгьауам.
Йхпахауа ахъвы апны анкъвакъвра комиссия (ауи йалазлуш Согъвым апны йгIаныршу АААК ахъвшара анхагIвчва ракIвпI) анкъвакъвра йалакву кIьыда-кIьыда йрачважвуштI.
Анкъвакъвра комиссия анкъвакъвра йалакву рдырракви рхIаль-шани йанырпшуа ргватра ззынархазлуш аъанатIала уынхара ахъазла йатахъыта ашвъа йану акIвпI.
Ауи акIвымкIвагьи анкъвакъвра комиссия анкъвакъвра апны йамайгIайуата йгIанхаз, ауаса здырракви зхIаль-шани ргвапхаз, апхъахьыла нхара йгIахв йауашта йызквдырпшуа руысла щаквыргылра нарахвырнысгьи йахвитпI.
Йпщбахауа ахъвы – АААК ЙхIаракIу асовет аунашвачпагIв Эгьзакь Мусса онлайн амальла йачважвара.
Йпщбахауа ахъвы амщтахь анкъвакъвра йалаз гIвыджь гIарылырхта мызкIы ауацIа нхаша хIакъ гIаргуа йдырхъвыхуата йындырхуштI. Ауи амщтахь нхара йгIаныржьуаш заджвы дгIалырхуаштI.
Анкетаква ъанарахвуа йгьи анкъвакъвра йалалквауа йъагIарачважвауа ари адресла акIвпI: Апсны Республика, Согъвым къала, ЛакIоба йурам, 109, Адуней апсуа-абаза конгресс ауысхарта. Ари ауысла кIара гIаззырдырра зтахъу +7 840 226-25-26 телефонла йазцIгIа йауаштI.


Аэпос ахабаркви алокIкви ауагIахъа йразкIкIрапI, автор кIьыда дгьрымам йгьи гIамта ауыра йщаквгылитI. НартргIа рэпос апхъанчIвидза фольклор синпI йгьи сквшызкь щарда рапхъала апсыуа уагIа рбзазара шаъаз, уыжв хIзамандза йшгIамгIвайсыз архъвыхрала атурыхдырыгIвчва йырцхърагIитI.
Ардзынба Аста
Ажва «эпос» апхъанчIвидза заман йгIаншатI: апхъанчIви урым бызшва йауапI. Адрами алирики йрыццауата арыгьи литература хабархIвара квпшырапI. Йджьащахъву ари акIвпI: аэпос ащарда автор дгьамазлум, гIамта ауыра ауацIа йщаквгылуа уагIахъа ршIыйарапI. Афырква йгIарыквчважвауа ахабаркви алокIкви йрыццауата ауи йгIанахIвитI апхъазаман ауагIа рбзазара шаъазгьи, йалкIгIата – апхъанчIвидза заман агIан.
Индия а-«Рамаяна», ашумерква р-«Гильгамеш» йа армальыйа «Давид Сасунский» йрапшта КIавкIаз аэпос «НартыргIа рхабарква» – адуней фольклор йапхъанчIвидза синпI. КIавкIаз ауагIа фыр эпос уыжв хIзамандза ауагIа йырхIвахуата акIвпI йшхIзыгIадзаз, йаргьи йджьащахъвапI ауи агвацчпа ажва къарута йгIалцIуа.
ШIакI йтыцIуа шIашвкI йырталхитI. НартыргIа рэпос шгIаншаз
Айныжвква йырпшIагылата йайсуа йымчхъадзу айщчва пельуанква йгIарыквчважвауа алокIква КIавкIаз апны уагIахъа щарда ршIалахIвара йалапI. ЗымгIва йрапхъата – апсыуа-адыгьа уагIахъаква рпны уанйитI – апсыуаква, абазаква, аубыхква, адыгейква, акъабардыйаква, ачеркесква – йгьи асатинква рпны: апхьахьаква йшырпхьадзауала, араъа нартыргIа рэпос ащайдзаква рыцIа цIолата атурых гIамта йалалитI. НартыргIа рхабарква гIарбапI акъарчаква, абалкъарква руагIа шIалахIвара апынгьи, урынйитI авайнах фольклор апынгьи – ачачанква, айынгвыщква ршIалахIвара апны.
Ахабарква гIазквчважвауа агIаншараква, ауат ращтацаща ага йашIырпшызтIхIва, афырква рыхьызква рбыжьгаща аквшвузтIхIва уагIахъипхьадза рэпос йара алкIгIараква амапI. Ауи йашвхIаусыгIвахарныс ауаштI агIвоучва руагIахъа дунейпшыщи рдиннкъвгащи лкIгIарата йрымаз ахабарква йъарыларцIуз.
Аэпос зыбызшвала, зуагIахъара щайдзала йаквымшвауа КIавкIаз уагIахъа щарда йъарыму йджьащахъву, мадзара злу гIаншарапI. Ауи амадза гIахъыртIныс гьрылшум жвасквшапхьадзара рурала афольклористква, йгIагылуа азцIгIараквагьи йалыргу джьауап гьрызрауам. АзджьакI йшырпхьадзауала, аэпос йагIаныршагIвыпI КIавкIаз атачIв уагIахъаква, асатинква нартргIа йгIарыквчважвауа ахабарква ъарыму зквшахIатхауа ари акIвпI - ауатгьи атачIв уагIахъаква йрылапхьадзапI, датша щайдза рымапI гьузыхIвум (ажва ахъазла, аскиф-сарматква йрызцауа).
Датша зджьакIы йшырпхьадзауала, мараташварта-кIавкIаз хабарква апхъанчIви иран щата рымапI, йара ажва «нарт» индоевропа щата зму иран бызшва гIаншарапI, йгьи йгIаныцIитI «хъацIа, фыр». Ауи йаццауата апхьахьаква рхъвыцща злаквшвауа ари акIвпI: апсыуа-адыгьа уагIахъаква рэпос апны йгIащаквхатI апхъанчIви хцIараква, ацIасква йгьи адиннкъвгаща йырпщылу ашIчIвараква, асатин хабарква йгIархIвауа рыцIа йащтацауата, йаларпата йаныргIалпI.
НартыргIа рэпос КIавкIаз ащхъаква рпны сквшызкьпхьадзара рурала йгIаншун. АрхъвыхыгIвчва рщардагIв йшырпхьадзауала, апхъанчIви заманпхьадзарала й-VIII-VII-хауа асквшышвква рагIан йщаквгылуа йалагатI. Апхьахьаква рызбжа йшдырзахвауала, нартргIа рэпос агIалцIыртаква апхъанчIви заманпхьадзарала йхпахауа асквшызкь йазцитI. Асквшпхьадзара йшалачважвалакIгьи кьангьаш злам закIыпI: ауат КIавкIаз апны акьристан дингьи амсылман дингьи гIанымшаскIва агалагьи рыцIа йпасата йгIаншатI. Ауи йаквшахIатпI айщчва-пельуанква рхабарква йырхцIару аполитеизм.
Апхъапхъа нартргIа йгIарыквчважвауа ахабарква рызбжа абаркIырата йщаквгылуан – ауат рсюжетгьи йгIазквчважвауа агIаншараква ращтацащагьи азакIын. ЙащтагIайуаз агIамта ауацIа щардадза йнадзаз, ауаса йхъылапсаз нартыргIа рхабарква, рлокIква эпос квпшыра йтагылтI. Анартиада анщаквгыл аквтаней сквшышвква – й-XII – XIII-хауа асквшышвква рагIан акIвпI. Ауи атлахан КIавкIаз апны кьристан дингьи мсылман дингьи гIаншахьан, ари аъащагьи ащта гIарылахатI кIьасата йгIаншаз нартргIа рхабарква рпны.
АпхъанчIвидза шIалахIвара апны ауагIа рдунейпшыща маджьуси квпшыра амата йгIарбапI, арахьарат кIьасата йгIаншаз алокIква рпны нчвазаджвыкI йызныхIвара гIазныцIуа ахцIараква гIарныпщитI. Ауи йаццауата агIвоуквагьи йырхIвуз ахабарква рыцIа йдрыджьащахъварныс ргвалата дара зтагылаз азаман йаквыргIапста йацаркIуан. Ажва ахъазла, асатин эпос ахабараква рыуа азакIы апны анарт Батраз атопх хцынхъвыта йара дтагылитIта агъачва рбагъьата ахьыла йырхыситI. Йара акIвпIта, атопхква йрапшу абджьар КIавкIаз апны й-XVI–XVII-хауа асквшышвква рагIан акIвпI йангIанша.
Ауи акIвпIта, нартргIа рэпос ауагIа йыршIалахIваратагьи турыхдырра гIалцIыртатагьи йщаквгылтI. Аэпос апны йгIарбапI йапшым агIамтаква рпны ауи гIанзыршаз ауагIа рыжвлара-экономика йгьи ркультура штшауацIырхуаз: апхъанчIвидза ан ргIапсща заман йгIашIарышвта афеодал-класс азазаъащаква анщаквгыл азамандза. ЙалкIгIата ауи йгIалцIла анартиада ауагIа рнапIыла йгIандыршаз автограф цIабыргыта йырпхьадзитI.
Апсыуаква рпны нартргIа рэпос ажанрквала йалапсата йгIайитI – уыса квпшырагьи прозагIвра квпшырагьи амапI, ауаса апроза гIахIвахраква рыцIа йайхIапI. Йбергьльу апсыуа апхьахьа Инал-ипа Шалва араса йгIвытI: «Ауи (аэпос – аредакция ррытаразга) ахъвквакI ауагIахъа ъамапсыма «апхьарца» йасуамцара ашвата йырхIвитI. Ауаса уыжв хIзамандза ашва квпшыра змата йгIащаквхаз аэпос агIахIвахраква гьщардам – ауат рпны абжьи амакъыми аларпапI (йазалху нарт макъым аъапI), зынгьи агIахIвраква рыцпI (ажва ахъазла, «НартргIа ран лашва» апны).
Йара ажва «нарт» агIаншаща ауысла йаквымшвауа хъвыцра щарда аъапI. Апхьахьаква рызджьакI ауи ажва «Нахрия» - хIва йызпхьуз ахуррит шIыпIа хьыз йгIахъшахъыцIта йырпхьадзитI. Датша зджьакIы ари атермин апсыуаква йгIандыршата рхIвитI. Датша рхъвыхыгIвчва гвыпкI ауи монгол щата амата йдрыбагъьитI – амонгол ажва «нара» («мара») йгIахъшахъыцIта, уадыргIвана ауи асатин суффикс «т» нанауахвта (ауи йаъухьыз ащардара пхьадзара йагIарбагапI) йырпхьадзитI. Ари аморфема агIарысабапрала уыжвгIандзара асатин бызшва апны аткъвымхьызква гIандыршитI. Ага ауаса йаъазтынгьи, апхьахьаква райхIарагIв атермин «нарт» иран гIаншаща шамула рхъвыцща аквшвитI. Ахъахьыла йшгIалкIгIу апшта, ауат ажва «нарт» аиран ажва «нар» йаквшвауата йырпхьадзитI.
Ацапшызлари адемократии. НартыргIа – йырмагIнызйа ауат?
Апсыуаква рхабарквала, нартргIа рыжвлара злалаз айщчва швкIгIви рахщазаджвыкI Гвынди ракIвпI. Ауат зымгIвагьи Сатанейгваща зхьзыз аныкI йгIалритI. Ари атгIачва ду уагIахъакI шабгу рдамыгъа нкъвыргауата йщаквгылан.
НартыргIа – зуыртла йхIагIу, йпкъалыху йгьи йымчхъу пельуанын. Гьатала зны йанкшарыз абыхъв дрыхъвашун, зынпарала агъьал йахъысуан, сагIындакъла пчарыхIта йхысуан, гьатала айсра швабыж йазычпан. ХъатакIла йгIауахвырквын, ауат ргвыла йхIальальпI, йджьгарпI, швара зырхIвауа гьырдырам, датша хъатакIла – ауагIа разгIашыкъраквагьи рылапI: ацныхчылра, агвыжвкIра. Ауаса йшаъугьи «райщчварала» йузакъвымхуашта йаларпапI.
Заман щарда рурала айщчва айсра мгIва йыквгылата йымгIвайситI, айныжвква, ауыдква, аткъваква, йрагъу агIвыма кIыгIвчва йрабакIитI. Ауат абайараква гIархIвынчIитI, акъала багъьаква ркIитI, арыцхIаква йрыцIагылитI… НартргIа рбзазара шабгу апшцIасраква рпны йгIадырбауа афыррала йалапI. Анартиада асюжет хъадаква злалу айсраква, йалкIгIата рыхьыз зладдырхIвуз, рхъацIара злагIадырбуз ракIвпI (апсыуа бызшвала «хьыӡрацара» (хидзрацара) – аредакция ррытаразга).
Апсыуа эпос апны афыр хъада ахIахъв йгIахъшахъыцIыз анарт Сосрыкъва йакIвпI. Сосрыкъва йуысква, йхъвдаквыщтраква йгIарыквчважвауа агIахIвахраква ракIвпI аэпос йахъв хъаду. ЙалкIгIата зымгIвалагьи йырзахву Сосрыкъва йакIвпI алащцара йылашваз айщчваква апсра хьшвашва йачвызхчаз. Ауи йхрихыцла айачIва гIакIницIитIта рымгIва гIайрылашаритI, йайщчваква рыхъазла айныжв чвгьаква мца рчвыгIайгъычитI. Ауи хъацIара нкъвигитI, арыцхIакви акъарусызкви дрыцIагылитI, ацIабырг гIащаквйыргылхитI. Сосрыкъва йхъазы йайщчва гIащаквижьитI ауат кIылызгаз агIвычIвгIвысква зфауа айныжв пхIвыс дищитIта, ауи йщитI аткъвагьи.
Сосрыкъва хабзала йшщаквгылаз апшта адуней дгьгIаквмылтI, ауи йгIалцIла йайщчва ахIбачва рхъа гьйачварымщузтI, нарттагьи дыгьрымпхьадзузтI. Ауи ахъахьгьи ауи йайщчваква аган дырцхърагIазтынгьи йкъарула рыцIа дъамчхъаз ахъазла йцныхчылуан. ЙцIыхъвахауата, зыгвквала йдыгьхаз айщчваква ауыд лпны Сосрыкъва йтIахсара гIаддырдырын ращайцIба йпсы тырщттI.
«Адамас къама апшта дандздрыжвуаз
Арычвала йагъьма щапIыла дрыман амца апны.
Ауаъа акIвпI йтIахсара ъану, ауаъа акIвпI йпсы ъакъачIваху», – араса йгIархIвитI ахабарква.
Анартиада датша фыр хъадата йалу Сатанейгваща лакIвпI. Ауи нартргIа дранпI, дуасаражвпI, зынгьи дгьажвуам. Ауи лтурасы адуней уысара апны швабыж йгIалкIкIгIауа апхIвыс турасква йрыуазакIыпI. Ауи дгвыбзыгъапI, дхIайльапI, дымлыкврхIагIв ъазапI. НартргIа ауи щардала кьангьашра йлызгIайитI, лбжьагажваква ауралагьи захвара рылата йгIацIцIитI. Ран лбзирала нартыргIа щардагIвы раджьаль йгIахъшвалтI.
Инал-ипа Шалва Сатанейгваща лтурасы ауагIа йракъыльта йгьи йырнапата акIвпI дшалачважваз.
«Сатаней – зымгIвалагьи йнардзу дпхIвыспI, ауи марадъа улыршышитI, мзыдъа уылрылашаритI. Сатаней – аткъвым дыргIаныршагIвыпI йгьи дырхъадапI, аунагIва атшгIва данкъвгагIвыпI, дымлыкврхIагIвыпI, йуасаражву дъазапI, арат зымгIва йрыццауата, ауагIа дырарыпхьагIвпI», – араса йгIвитI ауи лыхъазла апхьахьа.
Йбергьльу аэпос архъвыхыгIв Абаев Василий йгIаликIгIатI: «НартргIа уыла йуызгIацIажьитI афырква рыуа заджвгьи даламкIва, рыцIа йхъадаквугьи гIахIахвпIта, ауаса ауат уыла йгьуызгIацIажьуам Сатанейдъа».
НартргIа зымгIвагьи Сатаней гIвына амамкIва пха лыквырцIитI, чIахI лзырчпитI, ауат рыжвлара апны зымгIва рацкIыс йхIаракIу агыларта лымапI ухIва ауаштI. Ахабарква араса йгIархIвитI: «Апачва ран закIылагьи йгьылпшIамсуазтI. Ран дзаджвыпI, дара – швкIгIвы йнадзитI! Ауат рбжьы щтIыхта ран йылпшIагылзарквын йачIвыйа йырзылхушыз?»
Анахьанат апхIвыс турасква агIахIвахраква рпны ргыларта ауи апшта уыла йгьгIацIашвум. Зынгьи ахIвссаква рыхъазла амакIыра гIаншитI, ауат рыхъазла нартргIа агъахитI.
Айщчва йырхъазымкIва ахабарква рпны фырта йгIарбапI агIвыма пельуанквагьи. Ауи ауысла йджьащахъвапI нартргIа рахща Гвында дызгъычыз афыр Нарджхьоу йхабар. Абар аэпос апны апельуанква рахщазаджвыкI дшгIарбу: «Ауи йлыхьзын Гвында, шIырпшыра змамыз лпшдзара ахъазла ХарзынахIва йылзырхIвун. НартргIа рахща йлызсакъуа дгIадзындыргылуан, ддыргIачIвун. Ауи ачIвыца пшдза йгIалхыз атыдз ду апны дбзазун. ЛщапIква адгьыл зынгьи йгьазынамдзузтI. Айщчваква ауи шварацра йанцара йгIаргуаз апссгIачIв квынцIгIвацала ддырчун. АпхIвыспа лыпкъ шIыцта йхъырхгIвацаз ашв йашIырпшын – йшкIвокIван йгьи йтIатIан. Лчважь агIвыга апшта йцкьан. ГIвычIвгIвыс бызшвала йгьузыхIварым Гвында лпшдзара».
Нарджхьоу – дыгьнартым, ауаса йкъарула ауат рквтала йымчхъадзаквугьи дгьгIархьшвум. Ауи йпыцква апшвахIв рзыпкъуата айха йгIалхпI, ауи Хважьрыпс йзырхIвайхьаз Гвында дгIайгъычтI. ЛпхIа лынасып дъапшIасыз ахъазла Сатанейгваща Нарджхьоу хIахъвыта дылчпатI, льажьа змамкIва азарар зквшваз Хважьрыпсгьи – ауагIа рыла хъызхуата йпшдзадзу щхъахIврата.
Адуней анцIрала йщаквгылаз гIаншарата йазаъан. ЙамагIнызйа нартргIа зымгIва рацкIыс йхъызхуаз?
НартргIа рхабарква рпны адунейи агIвычIвгIвари шгIаншаз зджьарагьи йъагIанамхIвауа джьащахъвапI. Анахьанат ауагIахъа эпосква рпны йгIарбапI ауат адуней апны абзазара шгIаншазла рдунейпшыща. НартргIа гIахIахвырквын ауат адуней ауралагьи йщаквгылаз гIаншарата йазаъан, рдунейпшыщагьи ауи йгIаквхта йгIарбан.
НартргIа рпантеон йаланакIуаз анчваква йрылан, ажва ахъазла, Афы – аквашуа гIаншараква рынчва, Айргь-Ажвейпшаа – абнакви ауат рбзазагIвчви рынчва, датшагьи. Ауаса политеизм ацIасквала йшгвынгIвыру апшта ауат рымч гIвынагьи цIгIвагьи амамкIва йдута йгьузыхIвум. НартргIа ныхIварта ззырхIвауагьи ауи йапщылу ацIасквагьи гьырдырам. Ауаса «адоуха» йазхъарцIитI – ауи йамгIандзу алыргамкIва, ауаса зымч дудздзу псабара гIаншарата йрылархIвитI. Ахабарква йшгIархIвауала, ауи амчла дкIвыршапI нартыргIа ран Сатанейгващагьи.
НартргIа рэпос апны йхъаду темапI рпсадгьыл бзибарата йазрыму, ауи агIахчара апны афырква хъацIарата йгIадырбауа. Ауат ркъраль апны чIахI ззырчпуз айсыгIвчва йгьырхъазымызтI, йара ауаса пIатIу рыквын анхагIвчвагьи: ажьийква, адгьылрхарджьыгIвчва, арахвхчачва. Аэпос апны датшагьи йгIарбу атемаква йрыуапI апхIвыс пха лыквцIара, ахIбачва райгвыгIвра йгьи йгIадзынгылуа абанпараква рбжьара.
Ахабарква рпны йалкIгIу агыларта амапI апсауышвхIаква йгIарылхIвауата атшы. НартргIа рпны ауи йапшвыму агIвычIвгIвыс йапшта зымч дудздзу гIвза цIабыргыпI. Ахабарква рпны атшы апшвыма йгьйызхъанацIум хъацIарати кърарти йынкъвигауа амырхъвыхкIва. Йара ауаса йызнитI Сосрыкъва гIвычIвгIвыс бызшвала йчважвуз атшы Араш йапхъахауата данашIашва асхъан, уадыргIвана ауи йыгIвза цIабыргхатI, йуыс дуква рпны йцхърагIагIвхатI.
НартыргIа рэпос ауи гIанзыршаз ауагIа ртурых гIахъызтIуа цIапхапI, зыщайдзаква хъарата апхъанчIвидза заман йалалуа акультура гIаугвынзыргIвуа цIапхапI. УахьчIвала йырхъвыххьу ашIалахIвара гIауахвырквын ауи наука нхара щарда щатата йырзалуашта акIвпI йшаъу. Йара акIвпIта, йузыгIащаквмыргылхуашта агIамта йаладзызгьи щардапI – ауат нартргIа рэпос ахъв хъадаква йрыуахарнысгьи ауыпI.
Анартиада архъвыхра джвыквлищтара щарда гьцIуам, XIX асквшышв агIан акIвпI. Асквш 1940 агIан йапхъахауата йгIвыта йгIаквшватI нартргIа рэпос йауата пщхабаркI. Асквш 1988 агIан йгIацIцIтI азкIкIра «НартргIа Сосрыкъва йгIамдаракви ауи йайщчва пщынгIважви жвежвгIви».
Апсны апны анартиада архъвыхрала йалкIгIу агыларта йымапI академик Салакая Шота – йапхъахауа апсыуа профессионал фольклорист-нартдырыгIв йгьи аэпосдырыгIв. Ауи йымщтахь апсыуаква йгIандыршаз нартргIа рэпос йбергьльу дархъвыхыгIвпI – КIавкIаз афольклористика апны зыхьыз хIаракIу апхьахьа Джьапуа Зураб.


АААК а-Конгресс ашIыпIа хъвшараква рынхара агвынзыргIвуаши чкIвыныргIа йрыцынхуши анхагIвы дгIалхрала анкъвакъвра ъадзакIвшуш араутI.
Барганджиа Саид
Адуней апсуа-абаза конгресс АААК ашIыпIа хъвшараква рынхара агвынзыргIвуаши чкIвыныргIа йрыцынхуши анхагIвы дгIалхрала анкъвакъвра аналгуш амш нанарыскIьатI. Апхъапхъа йшырхIвазла, анкъвакъвра йалалра зтахъкву ранкетаква февраль а 20-дза акIвын йъадзанарахвуашыз. Ужвы йшщаквдыргылызла, ашвъаква мартI а 4 йгIашIарышвта а 15-дзагьи йущтий йауаштI.
Анкъавакъвра шакIвшауа даквчважвауата а-Конгресс архъйагIв секретарь Гьыцба Инар йгIаликIгIатI йцIыхъвахауа архъвыхрадза жвгIвы шнадзаз. ЙгIашвгвалахIыршвахпI – анхагIвы йгIалхра хъвы-хъвы йакIвшитI: анкета атра, онлайн-рхъвыхра гIакIылсра, АААК аунашвачпагIвчва рачважвара, йцIыхъвахауа ахъвы – а-Конгресс ЙхIаракIу асовет аунашвачпагIв йачважвара.
ЙхIызгIайыз зымгIва згвы цхIауа чкIвыныргIапI, рхIаль-шан пшдзапI, рдырраквагьи бзипI, ауаса хIара апшгIара ашIахIымрысуата зшвъаква гIазщтийырныс йахамдзазгьи ауи рчпата тшгIахIдырбарныс лшара рыхIтырныс щаквхIыргылтI», – ауыс зкву гIахIгвынйыргIвытI Гьыцба.
Ауи йгIаликIгIатI йнарахвыз ащаквыргылра нхара зтахъу ауагIа рыцIа йщардагIвыта анкъвакъвра йгIалалырныс, а-Конгресс аунашвачпагIвчвагьи йдыргылуа ахачIвкви ахъвдаквцIаракви рыцIа йрыквыргIапсу дгIалырхырныс лшара шырнатуаш.
«Йапхъахауата хIызпшыз чкIвыныргIа нхара йгIахв йауаш агвып йгIарылахитI, ауат рыуа азджьакI а-Конгресс анхара йгIаланахIыркIта йыззычпу хIапшуаштI», – йхIватI Гьыцба.
Акоординатор йхъвдаквцIараква
АшIыпIа хъвшараква рынхара агвынзыргIвуаши чкIвыныргIа йрыцынхуши анхагIвы арат ауысква йыхъвдаквызлуштI:
- АААК ашIыпIа хъвшараква ргIаныршара, АААК а-Устав йгIанахIвауа амурадкви ахачIвкви рыпкъ йтата ауат жвлара магIны зму проектта йдырхъйуш, уыста йырхуш лыхра джьгарта далазара;
- ашIыпIа хъвшараква рынхара рхъвыхра, ауат рхачIвква рыцIа йнардзата йдырхъйара ахъазла рацынхара аныргIалра;
- ашIыпIа хъвшараква йлырхыз ауысква андырхъйауа ауат рыцIа сабап щарда шгIаргуаш апшта йагвныргIвра, апроектква рлыхра апны зджьакIы йдырхIахьаз ашвапха бзиква гIарысабапра;
- АААК ашIыпIа хъвшараква йакIвдыршауа ауысквала йатахъу ашвъаква агвныргIвра, ауат ашвъаква рхъвыхра, АААК аквта уысхарта йшырщтийуаш ахъпшылра;
- йхъгалраква дырхъымсуата анхара агIарбараква азкIкIра – аунашвачпагIвчва анахIвара нхарата йакIвшаз ауысла йатахъу ашвъаква рыхIазыррагьи алата;
- ансисквша йакIвшалауа «Абаза» Культура-спорт фестиваль адгалра ацхърагIара;
- ашIыпIа хъвшараква уыста йакIвдыршауа ахабар АААК ахабарргарта портал аунашвачпагIви анхагIвчви йаназаману йдырдырра;
- ЙхIаракIу асовет аунашвачпагIв, архъйагIв секретарь, аппарат аунашвачпагIв апроектква рырхъйаща цIбата йацIырбауа ласыта йыррайшахра, апхъахьыла ауат рапш анхара йшгIаламшвахуаш амальква нахвра.
Йара ауи апшта акоординатор аунашвачпагIвчва рунашваква йырхъйара, аорганизация апны йщаквгылу анхара адгалща, ашвъаква рынкъвгаща рыпкъ йтата анхара адигалра, йуыс азъазара йалайырхIара йборчпI.
Анкъвакъвра акIвшаща йшаъу йгIанхитI, тшызпсахуа ауи ъадзакIвшауа агIамтагIваца акIвпI.
Йапхъахауа ахъвы. МартI а 4 йгIашIарышвта а 15-дза анкъвакъвра йалалра зтахъкву ранкетаква азыркIкIуаштI. Анкета йатахъу зымгIва антаугIвра амщтахь АААК ауысхарта йуга (ауи асахIат а 9 йалагитIта асахIат а 18-дза йынхитI) йа email@example.com электрон адресла йущти йауаштI.
АААК ашIыпIа хъвшараква рынхара агвныргIврали чкIвыныргIа рыцынхарали анхагIвы йъанатIа зкIныс зтахъу йанкета йапшым аформатквала:
- Урышв бызшвала DOCX(MS Word) форматта
- Урышв бызшвала PDF форматта
- Апсыуа бызшвала DOCX(MS Word) форматта
- Апсыуа бызшвала PDF форматта
ЙгIвбахауа ахъвы апны анкъвакъвра йалалуа онлайн-рхъвыхра рызпшитI. Ауат дакъикъа 30 руацIа азцIгIара 25 джьауап гIарыртра атахъхуштI. ЗакI гIазнух йауаш гIвыра, йуыцынкъвугауа абадыргаква йа информация зту антахьгьыт аргIапсгаква гIаурысабап йгьауам.
Йхпахауа ахъвы апны анкъвакъвра комиссия (ауи йалазлуш Согъвым апны йгIаныршу АААК ахъвшара анхагIвчва ракIвпI) анкъвакъвра йалакву кIьыда-кIьыда йрачважвуштI.
Анкъвакъвра комиссия анкъвакъвра йалакву рдырракви рхIаль-шани йанырпшуа ргватра ззынархазлуш аъанатIала уынхара ахъазла йатахъыта ашвъа йану акIвпI.
Ауи акIвымкIвагьи анкъвакъвра комиссия анкъвакъвра апны йамайгIайуата йгIанхаз, ауаса здырракви зхIаль-шани ргвапхаз, апхъахьыла нхара йгIахв йауашта йызквдырпшуа руысла щаквыргылра нарахвырнысгьи йахвитпI.
Йпщбахауа ахъвы – АААК ЙхIаракIу асовет аунашвачпагIв Эгьзакь Мусса онлайн амальла йачважвара.
Йпщбахауа ахъвы амщтахь анкъвакъвра йалаз гIвыджь гIарылырхта мызкIы ауацIа нхаша хIакъ гIаргуа йдырхъвыхуата йындырхуштI. Ауи амщтахь нхара йгIаныржьуаш заджвы дгIалырхуаштI.
Анкетаква ъанарахвуа йгьи анкъвакъвра йалалквауа йъагIарачважвауа ари адресла акIвпI: Апсны Республика, Согъвым къала, ЛакIоба йурам, 109, Адуней апсуа-абаза конгресс ауысхарта. Ари ауысла кIара гIаззырдырра зтахъу +7 840 226-25-26 телефонла йазцIгIа йауаштI.


Адуней апсуа-абаза конгресс апсуаква ртурых, ргвбайара, рэтнология йырзынарху алекцияква аднагалитI.
Барганджиа Саид
АААК апсуаква ртурых, ргвбайара, рэтнология йырзынарху алекцияква джвыквнацIатI. Йапхъахуз айчважвара февраль а 24 йакIвшатI, ауи апсуа хIвсысаква ръадаб йазынархан. Алекция дгIапхьатI АААК ЙхIаракIу асовет йалу йбергьльу апсуа этнолог Барцыц Марина.
Барцыц Марина апсуа хIвсысаква ъадабта йынкъвыргуз, штшыркIуаз, апсуаква йырцIасу акультура апны апхIвыс турасыта йылзалхыз, уахьчIва хIызту азаман агIан адуней апны хвы рыцIа йыззырбауа шдатшахуа, сквшызкьпхьадзара йщаквгылыз агвбайара шдрыхъарауа дгIарыквчважватI.
Аэтнолог КIавкIаз айсыгIвчва ркультура апны апхIвыс лтурасгьи даквгIашIастI йгьи йгIалылкIгIатI КIавкIаз апны апхIвыс йанакIвызлакIгьи йазалху гыларта шлымаз.
«АпхIвыс йанакIвызлакIгьи пIатIу лыквырцIун, агвдура зцIасыз КIавкIаз айсчва ркультура акIвпIта – ауи апхIвыс йалкIгIу хвитнагIа лнатуан», – лхIватI ауи.
Барцыц Марина этики этикети ууырдырырныс магIын ду амата йылпхьадзитI, йауа ухIварыквын ауат ауагIа разазаъаща, ращтаныкъваща щаквдыргылитI. АжвапIта – атгIачва рпны рыцIа хвы ззыбачIву тамамта йгIаугвындыргIвитI.
«Апхъала абзазаща шаъазла апхIвыгьи ахъацIагьи кIьыда-кIьыдата йгьзыгIащаквымхушызтI. Чвзабата йгIанхаз апхIвыс айщчваква дрыцгIанхун, ауат ауи дынкъвыргара йа хъацIа дйыртра рборчын. Йчвзабахаз ахъацIа йхъазы асабиква гьизымыгIзушызтI: йа йахща аунагIва дгIагIвнахата ацIайква дырхьпшра атахъын, йа йара йгIванхауата пхIвыс дгIайгуан. Ауи акIвмызтын тдзы йыргылуа, дчвагъвауа – арылагьи асабиква йыхъвда йхъа, дырзыджвджвауа, дырзымацIауа, дзы рызгIайгуа – ауатква зымгIва гьизацмырцушызтI», – лхIватI алектор.
УыжвгIанчIви заман дгIаквчважвауата ауи йгIалылкIгIатI уахьчIва апсуа жвлара «дара ртурыхи ркультури хъара йшырчвгылуа».
«ХIара щарда гьыгIдырам, абзазарагьи тшапсахитIта хIуагIа ргвбайара йхIыщтагIайуа абанпараква йгьхIызрылажьуам, ауи ауыс апкъьитI. Асабиква хIкультура йалата йгьгIадзынгылуам, йара акIвпIта, ауи ауат ргьагьара шабгу акIра атахъыпI», – лгвы йасуата йылхIватI Барцыц Марина.
Ауи дшхъвыцуала, уахьчIва атгIачва рпны ауат адырраква анамрымдахуазара, ари ауыс апхьарта апны йгIащтIыхра атахъыпI.
Алекция амщтахь ауи йаздзыргIвкваз ргвгIанаграква хIыцагIвыршатI.
АААК апхIвысква рсовет йалу Гвымба Аза алекция швабыж йгIальаматта йылбатI. Ауи гвы алымтуата йгьгIанымхатI аздзыргIвчва азцIгIара щарда рхъа йшгIаташваз, йхъадахугьи – ауат апсуа хIвсысаква апхъала йынкъвыргуз аъадаб рыцIа бзита йддырдырра ртахъхатI.
«Ари ауыс рыцIа йауацIыхта, йалыргата йыгIгIарныс хIазыбжапI. Апхъала йшаъаз, ужвы штшапсахыз гIахIгвынгIвра хIтахъыпI. ЙахьчIва йгIахIархIвызгьи хIаквгIацапахта цIолата хIазымхъвыцхкIва йгьауашым. АцIас шIыцква майрата тшрыцхIчпитI, йара хIапхъанчIвиква ртурых хIхIырдырта хIсабиква йрахIхIвхра атахъыпI», – лхIватI Гвымба Аза.
ГвчIагIвчпара знархару «Киараз» адкIылара гIанзыршаз Гоппиа КIамма йшылпхьадзауала, арат йрапшу алекцияква йалкIгIата ашIаква йрысабапхуштI, йауа ухIварыквын ауат хIтурых цIолата уаларжьитIта апхъазаман агIан атгIачва рпны цIасти азазаъащати йщаквгылаз гIаугвындыргIвитI.
«Ауат ацIасква гIахчата йхIыщтагIайуа абанпараква йрызгIаныужьырныс утахъхитI. АхIбачва ракIвмызтын дызда ауатква тамамта йызхIвахуаш?» – йгIацылцIахтI Гоппиа КIамма.
Алекция йаздзыргIвныс йгIайкваз дрылан апхIвыспа шIа Жьыба Щазина. Ауи йшазылбауала, Апсны апны абари йапшу айчважвараква йырзалху ауатыквква мачIпI.
«Сара араъа апхIвыспа тахIа данцара атгIачва рпны азазаъащаква щаквгылра, асабиква бжьара шатахъу, ахъацIи апхIвыси ауагIа йанрылу штшыркIуаш ауыс ъагIащтIырхыз сгвапхатI. АхIвссаква ари алекция асоцсетква рпны йапшыхырныс йаквгIазшIыститI: кьангьаш гьазгIазгуам ауи шрымагIальаматхуш. Сара сгвы йтапI йащтагIайуаш алекцияквагьи сгIайларныс, ауи апш лшара гIахIызтыз адгалагIвчвагьи сырзыразпI», – лхIватI апхIвыспа.
Алекцияква рпны датша уысгьи гIащтIырхуаштI, ауат дзачIвызлакIгьи дрыздзыргIвы йауаштI. ЙащтагIайуа айчважвара анакIвшуши йыззынархазлуши ахабар асоцсетква рпны Адуней апсуа-абаза конгресс анапаква йгIарталуаштI.


Атрыкв шта Коджаэли апны йгIаныршу апсуа культура квта ауысхагIвчва Кандыр къала апны йаъу КIавкIаз айсра йаладзкваз рнышвынтара адзхъа ауат йырчвахъабагата амасхва (олива) цIлауатра ларцIатI.
Барганджиа Саид
Атрыкв дзыгIвбжьа Кефкен апны КIавкIаз айсра йаладзкваз йырчвахъабагата амасхва цIлауатра ларцIатI. Ауи ауыс гIаджвыквызцIаз Коджаэли шта апны йгIаныршу апсуа культура квта аунашвачпагIв Кардиа ХIасана йакIвпI. Ауи ашта апны, рыцIа тамамта йухIвушызтын – Кандыр къала апны – КIавкIаз айсра йаладзкваз рнышвынтара аъапI.
Акция далан Трыквшта апны Апсны ахIвачIвыгIвчва руысхарта кьангьашыгIвта йынхауа Лазба Джьансыхв. Ауи йшихIвазла, амасхва цIлауатра ауаъа йларцIарныс ахъазгIваца йгьгIалрымхтI. Ансисквша май а 21 – КIавкIаз айсра йаладзыз ауагIа рхъмаштылра мшы агIан – айззараква ъакIвшалауа ауаъа акIвпI.
«Апсуа-адыгьаква йрыуата 19-хуз асквшышв агIан зпсадгьыл нызыжьра атахъхаз ауагIа йапхъахауата йъагIадгылыз Кефкен атшпы акIвпI», – йгIахIгвынйыргIвытI акьангьашыгIв.
Лазба Джьансыхв йгIаликIгIатI ашIыпIа унашвачпагIвчвагьи агIаджвыквцIара йшацыркIыз.
«Трыквшта, Апсны, адуней антахьгьыт акъральква рпны йгIадзынгылуа апсуакви абазакви рабанпара шIаква магIын ду зму атурых гIаншараква гватрадъа йгIанырмыжьра ахъазла ари йапшу ауысква адгаллара атахъыпI», – йхIватI ауи.
Ахъмаштылра йазынархаз ауыс далан Адуней апсуа-абаза конгресс ЙхIаракIу асовет йалу ХIапIатI АхIмад. Акция йалаз ауагIа йцIлауатрахуш ашIыпIа апны цIла шIата 300 ларцIата гIахIайхIвтI ауи.
Ари ауыс 100-гIвы райхIа алан. ХIапIатI АхIмад йшихIвазла, ауат йрылан Трыквшта апны Апсны рхIвачIвыгIвчва, Трыквшта йауата АААК ЙхIаракIу асовет йалакву, Трыквшта аштаква Коджаэли, Сакарйа, Инеголь, Бурса, Къараельмас рпны йгIаныршу апсуа культура квтаква руысхагIвчва, чын ду зму акъвырльыкъвхагIвчва, Коджаэли рыжвлара.
«КIавкIаз айсра йаладзкваз йырчвахъабагата йлахIцIаз амасхва цIлауатра абзазари амамыри хъгалра шрымазлуш йазынхауа, хвы ззырбауа тыпта йаъазлара атахъыпI», – йхIватI ХIапIатI АхIмад.
КIавкIаз айсра йаладзыз ауагIа ансисквша май а 21 йырджьабалитI. Асквш 1864 агIан ауи амш Кбаада (Швача аргванква рпны уахьчIва Красная Поляна – Атшшара Къапщы – кыт ъаныргIалу апны йчIваз акыт йахьзын – аредакция ррытаразга) апны асквшква 1817-1864 руацIа йакIвшаз, уагIа зкьышвпхьадзара псадгьылдъа йгIанызжьыз КIавкIаз айсра ъалгаз ахъазла аурышв ры парад рчпатI. Ауи айсра амщтахь уагIа щардагIв тгIачвала Осман империяла йхъыстI, уацIыхъван адуней шабгу апны йхъылапсахатI.


Арат амшква нхара уысла Апсны йаъу Эгьзакь Мусса а-Конгресс йаланакIуа апхIвыс советква йрылакву дрынйатI.
Адуней апсуа-абаза конгресс ЙхIаракIу асовет аунашвачпагIв Эгьзакь Мусса Апсны нхара уысла даъата а-Конгресс йаланакIуа апхIвыс советква йрылакву дрынйатI. Анйара апщаша, мартI а 25 атшын, а-Конгресс ауысхарта апны йакIвшатI.
Эгьзакь Мусса а-Конгресс ауысхагIвчва йрыуата рахIа йпшдзу агвып сальам райхуата йцIыхъвахауата Апсны данаъазищтара ауат уыста йырхаз ахъазла дшырзыразу райхIвтI.
«Швабыж йсгвапапI уахьчIва зымгIва швызбарныс. ЙыздыритI швара йдучвам агIамта ауацIа а-Конгресс амурадква шшвылашвхIваз, Апсны апны абзазара агъьхауата тшапсахра ахъазла хIызламгIвайсра атахъу амгIва швзыбауа швшцаз. Амшын атшпы учIвата амш анхъдзуш уазпшуашта, уачIвы йангIашара абзазара йара-йара тшапсахуашта угвыгъушта хIуыс гьыквым. Анчва йара уыжвжвы хIпхыцIа гIахIнапIыцIахIкIта хIара-хIара йхIпсахырныс лшара гIахIититI», – йхIватI Эгьзакь Мусса.
АААК ЙхIаракIу асовет аунашвачпагIв йгIаликIгIатI а-Конгресс агвып йацыта йынхауамцара йбаргву мгIва ауыра гIамырдара, ужвыгьи щарда тшазырбжьара шатахъу.
Ауи дшхъвыцуала, хъадата тшыззыбжьара атахъу «гIвычIвгIвысипхьадза йыхъазла рахIа ймайру ауысквала угIалагата рахIа йалачпаквула уалгауата йхIчпара хIтахъу ауагIа йшырзынахIырдзуш, ргвы йштадхIыркIуаш» акIвпI.
АпхIвысква рсовет затахъу даквгIашIасуата Эгьзакь Мусса ажвлара рбзазара апны апхIвыс лмагIны гIаликIгIатI.
«Сара йанакIвызлакIгьи йсхIвитI: апхIвыс йшылчпалакIгьи лсаби закI шйылрыфуаш, лтдзы шлырпхуш, лунагIва фачIвы шыгIвназлуш амаль гIалауаштI. [АхъацIа йуысу] ашварацра гIауыдахIвырнысгьи йгIауыдамхIвырнысгьи ауаштI. Ауи ззысхIвауа, апхIвыс луыс хвду амапI, ауи йылзычпушгьи щардапI. АхъацIа гвы айымтуата щарда агIвищтитI, апхIвыс зымгIва лбитI. Абзазара чва зхъауымбушшва йаъу агIаншара хвыц-хвыцквала йалапI. Швара ауатква зымгIва бзидздзата йшвзалыргитI. АпхIвыс пхIвыскI йлалхIвуаш ахъацIа йынцIра йгьизыхIвушым. АпхIвыс лгвыхь ацIолара ззыдыруаш датша пхIвыскI лакIвпI – ауасазшва йызбитI», – йажва алйыргатI ауи.
АААК апхIвыс советква рунашвачпагIв Ардзынба Гета нхарата йакIвдыршази йырпыру ауыскви дрыквчважватI.
«Апсны акыткви арайонкви рпны йгIахъыртIыз ашIыпIа хъвшараква зымгIва ргIаныршара апхIвыс советква алан – ауат рдырчва йразцIгIауамцара рыцIа йджьгару ауагIа гIарауан, ауат йрабадыруан, акытква йгIархъыкIвшумцара а-Конгресс ауыс йацIагылуашта уызквгвыгъуш ауагIа гIалырхуан. гвыргъьахъвызтI, гвчIагIвчпаразтI – а-Конгресс йгIаджвыквнацIуз уыскIгьи хIыхIвссаква аламкIва йгьакIвымшатI. Сгвы багъьата йсзыхIвуштI: а-Конгресс ахъазла апхIвысква рсовет уызквгвыгъа йауаш пхьынцIыгIвапI», – лхIватI Ардзынба.
Анйара йалаз ахIвссаква АААК аунашвачпагIв йхъатала йъайачважваз ргвква гIащтIнахтI.
Эгьзакь Мусса йынйара лахIварата йгIалыланацIаз хIыцагIвылшатI АААК апхIвыс совет йалу асаби психолог Амичба Илона.
«А-Конгресс апны хысквша цIуата йхIчпауа зымгIва Мусса ХIабальа йпа хIанйынйа амщтахь сыла шIыц-шIыц йгIацIалтI, хIпахь йхIыргылуа амурад дуква йшахъаз нхарам – хIуагIа рылахь зпщылу йшхъвдаквцIару багъьата йазхъасцIатI. ХIгвып ауи шIыц-шIыц йрылархIватI. Датшагьи: ауи (Эгьзакь Мусса – аредакция ррытаразга) уанйыздзыргIвуа хIуысква ащтацауата йубитIта угвы тынчхитI – ауи мгIан ду амапI», – йгIалылкгIатI Амичба.
Ауат ажваква кIара гIарыцылцIахтI апхIвысква рсовет йалу датшагьи заджвы – Гвымба Аза.
«Эгьзакь Мусса ХIабальа йпа йхъата адуней шабгу гIацIанакIуата йаъапI, ауи йапшым нархара щарда рпны дахIвра гIатызгаз дгIвычIвгIвыспI. Ауи абаза уагIа бзи йшибауа, тгIачвакIта дшырпшуа анубара угвы йалахIитI! АбакI йгIариква дшырхъгвыргIвауа апш ауи йкъаругьи йылшараквагьи хIуагIахъа руачIвымш шбзихуш йайтитI. Ари йапшу анйараква швабыж йатахъыпI, хIара рыцIагьи багъьата йхъахIцIатI абаза уагIа гIахIыршIыхата рбзазара гIахIыршIыцхырныс хIащтата хIпахь йхIыргылуа амурадква хIзырхъйушта йшаъу», – лажва аллыргатI Гвымба.
ЙакIвшаз анйара ауысла лцIыхъважва лхIват Ардзынба Гета.
«ЙахьчIва хIыуа дзычIвызлакI лыхъазгьи мгIан ду зму мшын – Мусса ХIабальа йпа ауырата, пкъы ацIата хIйачважватI. ХIайчважвара къарута йацIазли йыззынархазли йгIауахвырквын щарда цIуата йабадыруа, здунейпшыща азакIу гIвзачваквакI ранйара йапшын. Схъатала сыхъазла магIын ду зму закIы сацIачIвагъвара стахъыпI: Мусса ХIабальа йпа йгьагьара шабгу йара йлахIвараквала йырчвитI, а-Конгресс хачIвыта йылнахуа зымгIва амаль амамкIва йшхъйуш йазхъауйырцIитI, укъаруква йрызхъауцIауа уичпитI. Ауи дзачIвызлакIгьи йылайхIвитI. АунашвачпагIв йыхъазла ауи хвду зму хIальпI», – лхIватI апхIвыс советква рунашвачпагIв.
Ардзынба кьангьаш гьазгIалгуам ари анйара йгIарыланацIаз алахIвараква ахIвссаква «ашIыпIа советква рыцынхара, жвлара магIны йа гвчIагIвчпара нархара зму а-Конгресс ауысква рырхъйара рпны къару чIыда шгIарнатуаш».
Эгьзакь Мусса Апсны апны нхара уысла мартI а 27-дза даъазлуштI, а-Конгресс ЙхIаракIу асовет, Апсны арайонкви акыткви рпны йгIаныршу АААК ахъвшараква йрылакву дрынйуштI.


Великобритания апны а-Конгресс ахъвшара шIыц гIандыршан АААК ашта хъвшараква рпхьадзара йаланархIатI.
Барганджиа Саид
Великобритания акъала хъада Лондон апны Адуней апсуа-абаза конгресс ашта хъвшара АААК ЙхIаракIу асовет аунашвачпагIв Эгьзакь Мусса йхъвдаквцIарала йгIахъыртIытI. Ауи ахабар гIахIайхIвтI АААК ЙхIаракIу асовет йалу Чирикба Вячеслав. Ауи асабша декабрь а 7 атшын нхара уысла Лондон даъата апсуа-абаза диаспора ауысхагIвчва дрынйатI. Чирикба йшихIвазла, анйара апсуа-абаза диаспора йрыуата уагIа 15-гIв раъара алан.
«Араъа йрылачважвун Лондон апны АААК ашта хъвшара анхара шадыргалуаш, чкIвынргIа рыжвла ъану апсадгьыли цри культури бзи йырбауата йгIадзныргылра шатахъу, адиаспори Апсны Республики акультура йгьи арыпхьара уысквала рыцIагьи джьгарта йацынхара шатахъу, АААК анхари йылнахуа ауыс шIыцкви», – йхIватI Чирикба Вячеслав.
АААК ЙхIаракIу асовет йалу йшихIвазла, анйара йалаз зымгIвагьи, йшцIасхаз апшта, анкетаква ргIвыта а-Конгресс йалалырныс йаквгIазшIырттI. Чирикба йгIайззаз зымгIвагьи йгIаргвынйыргIвытI анкетаква электрон амальла АААК ахабарргарта портал апынгьи йыртагIвы йшауаш.
Ауи йшгIаликIгIазла, анйара «пхарала, гвапарала йырчвыта» йакIвшатI.
«Айчважвара апсуа бызшвали ангьльыз бызшвали йакIвшун. ЙгIадыргылуаз азцIгIараква нархарата йрыман Апсны апны аполитика йгьи ажвлара-экономика аъаща, АААК йгьи адиаспораква рыцынхара зхъвдаквцIару ауи ауысхартаква шынхауа. Араъа йгIалыркIгIатI Апсны йгьи АААК рщтийыгIвчви адиаспора рыжвларакви йапымшвтауа анйараква акIвдыршаларныс магIны ду шаму», – йхIватI АААК ЙхIаракIу асовет йалу.
Чирикба Вячеслав Великобритания нхара уысла дцан даъапI. Уыжвласыла ауи Нидерланды йгьи Германия рпны апсуа-абаза диаспора ргIащтийыгIвчва дрынйарныс йгвыгъапI.
Лондон ахъвшара АААК йгIаннаршаз ашта хъвшараква рпны йагIбахитI. УахьчIвала а-Конгресс ашта хъвшараква гIандыршахьатI йгьи йынхитI Апсны, Къабард-Балкъар, Къарча-Черкес, Трыквшта, Ставропольшта, Москва, Санкт-Петербург рпны. Ужвы Иордании Мсыри (Египети) рпны ашта хъвшараква ргIаныршара йадынхалитI. ГIамта айшысла Германия, Бельгия, Голландия, Сирия йгьи апсуа-абаза диаспора ъабзазауа анахьанат акъральква рпны ашта хъвшараква гIандыршарныс ргвыгъапI.


Декабрь мыз ауацIа а-Конгресс ауысхагIвчва гвып хъвдаквцIара дырхъйауата апсуа-абаза диаспора ъабзазауа Мараташварта Европа йгIакIвшан Германия апны АААК ашта хъвшара агIахътIрала рынхара уысква йрылгатI.
Адуней апсуа-абаза конгресс ашта хъвшара ужвы Германия апынгьи йгIандыршатI: ауи АААК ЙхIаракIу асовет аунашвачпагIв Эгьзакь Мусса йхъвдаквцIарала а-Конгресс ауысхагIвчва гвып Евросоюз акъральква нхара уысла йгIарыкIвшауата йгIахъыртIын декабрь а 16 агIан ауыла араъа рхачIвква алдыргатI. Агвып йрылан АААК архъйагIв секретарь Гицба Инар, ЙхIаракIу асовет йалу Чирикба Вячеслав йгьи Ахабарргарта портал аунашвачпагIв Лазба Амина.
АААК агвыпи Германия апсуа-абаза диаспори ранйара Мосбург анамыца коммуна апны йакIвшун. Араъа асквш 1993 йгIашIарышвта сквшы 27 цIитIта йынхитI Апсуа культура квта. Ауи йалапI Бавария йтабзазауа апсуа-абаза диаспора ащтийыгIвчва 100-гIв райхIа йнадзауата.
АААК йадыргалыз абашталагIвчва ранйара дгIадгылтI АААК ЙхIаракIу асовет йалу Мюнхен абзазагIв ХIаджьымба Эркангьи. Ауи ари агIаншара «сабап ду алата, швабыж йатахъыта» йпхьадзатI.
«Германия йту апсуа жвлара абари йапшта хIтурых Псадгьыл йапщылу анйараква щарда цIитIта йрыздзыштI. ЙцIыхъвахауа акультура нхара рыцIа-рыцIа йльальахауа йгIамгIвайситI. А-Конгресс ауысхагIвчва адиаспора руагIа йрачважвапахьадза рыцIа-рыцIа йгIацIсуан, адкIылара анхара гIальаматра шазрыму гIадырбун, ауасамцара анйара ъадзакIвшуз зымгIвагьи ацзакIхатI», – йхIыцагIвишитI йгвгIанаграква АААК ЙхIаракIу асовет ауысхагIв.
Ауи йшипхьадзауала, аудитория йалкIгIата ргвы гIащтIызхыз ауысхагIвчва гвып апсуа бызшвала йъагIачважваз акIвпI.
«ЧкIвыныргIа цри бызшва анрагIа йазхъвыцтI дара-дара рыцIа бзита йагвынгIвырныс ахъазла ауи ддырдырра шатахъу. Ауат ргвы йаситI рыбызшва бзита йъагIаргвнымгIвуа, йшатахъу апшта йъазаламчважвауа», – йхIватI ХIаджьымба Эркан анйара апны абызшва арыпхьара ауыс шгIащтIырхыз гIайрахауата.
АААК ЙхIаракIу асовет ауысхагIв йгIахIайхIвтI анйара амщтахь араъа йызгIамйыз щардагIвы телефон йшйызгIасыз.
«Апхъахьыла ари апш анйара анакIвшуш йазцIгIун, ауаъа йшгIадгылуаш багъьата йалачважвун. Анйара йалакваз руысла йхIвара атахъу ари акIвпI: рыуа щардагIвы ртурых Псадгьыл зынгьи йгьаъамызтI, ауи ахIатырла айззара амщтахь йцарныс багъьата ргвы йтаркIытI. Сыла йгIацIазжьитI ауат Апсны рбарыквын ргвы йшалахIуш, ари анйара ауи аъара лахIвара пшдза ангIарыланацIазара», – йхIватI ауи йажва ацIыхъва.
Мосбург апны апсуа культура квта пщысквша цIитIта дахъадапI Чкок Сезай. Ауи асквш 1971 йгIашIарышвта Германия дбзазитI. Ауи йакIвпI абашталагIвчва ранйара адызгалыз, араъа йаъан йхъапщыла Патхвариа Сибельгьи йсабиквагьи - Эфе Синани Дефне Чкоки. ХъацIагьи пхIвысгьи АААК йгIандыршаз ашта хъвшара йалалтI.
«Швабыж йхIгвапапI анамыца чIвыла апны Апсны йгIатыцIыз хIабашталагIвчва хIъарынйаз. Акультура квта апны тгIачвала запыт хIшанйалуш хIащтапI, араъа хIаргьи хIсабиквагьи хIабабарныс, тгIачвакIта хIащтаныкъварныс амаль хIымапI. Кьангьаш гьазгIазгуам, а-Конгресси хIари хIацынхауа хIаналагара хIуагIахъа тшдыррагьи рыцIа йшбагъьахуш, хI-Псадгьыл апны йбзазауа хIайщчви хIахщчви руысквагьи рыцIа джьгарта хIшрылалуаш. ХIуагIахъа йырзыстахъпI акъагIара, амамырра, Анчва йъамырра», – йхIватI ауи йтгIачва рыхьызлагьи аквта ахьызлагьи дчважвауата.
АААК ашта хъвшара шIыц даунашвачпагIвта далырхтI Пачулиа Тайфун. Ауи атурых Псадгьылгьи апсуа уагIахъагьи ркъагIара дамайчуата дырзынхарныс дшхIазыру йхIватI.
«Ужвы хIацыта, хIацацхърагIауа хIыжвлара сабап зларзгIагIгуаш амальква гIаншатI. ХIара ауралагьи хIшвыцIагылазлуштI (а-Конгрес шабгу – аредакция ррытаразга) йацлыхIхуа апроектква рырхъйара апны. Швабыж хIайгвгъитI уыжвласыла хIшатанйахуаш», – йхIватI ашта хъвшара ахъада шIыц.
Акультура квта апхIвысква Апсны йгIатыцIыз асасчва ауагIахъа фачIвквала йырпылтI. Анйара апны джьгарта тшгIазырбаз Абдипа Аише Германия апны дйытI, дгIадзынгылтI. Лани лаби - Абдипа Зиатти йгьи Тукипа Гьулер – атрыкв кыт Акиазы апны акIвын апхъала йъабзазуз. Айше щардала дгIайитI апсуа культура квта апны.
«Сара сан сылбжьатI апсуа фачIвква смацIауата, араъа Германия хIунагIва апны запыт йхIмацIауитI абастагьи, аквтысызбалгьи (раса чIванла ймацIауу аквтIужь), ахвылчапагьи, датшагьи щарда. ХIыжвлара апхIвысква щардала ахъачва хIырцхърагIитI гвыргъьахъв хIымата рахвы анырщра асхъан. Акультура квта апны хIуагIахъа гIахIвраквагьи тшырзызбжьатI. ЦIабыргыта, ужвыгьи хIыбызшва гьссмырдырстI, ага сани саби ауи бзита йырдырызтIхIва», – лхIватI Абдипа лгвасрагьи цIалымкIуата.
Ауи йшгIацылцIахызла, аквта гIаншищтара йцIуа асквш 27 рурала ауи анхара далапI.
«ХIани хIаби хIуагIахъа тшдырра щаквгылырныс ахъазла щарда рчпатI, ауаса адернекгьи алацIара гьмачIым. ХIара араъа хIаъата хIгIадзынгылтI хIва йауаштI. Ужвы хачIвыта хIпахь йгылапI ауи анхара ашIаква гIадхIкIылырныс. Швабыж магIны азыгIбитI араъа хIъабабалауа, хIтурых псадгьыл хIащтаныкъварныс лшара ъахIыму», – лхIватI багъьата апхIвыспа.
МухIамад Аль-Шариф – йызбжала дгIарыппI, йаба Макьа дауапI. Йаба йахьыла йанду – апсуа ткъвым Дзигута дрыуапI, йангьи дапсыуапI, ХвымсачипаргIа дрыуапI. Йыщайдзала дгIарыпызтынгьи МухIамад апсуа бызшва бзита йдыритI: йани йандуи йдырдыртI. Йхъапщылагьи дапсыуапI, атрыкв шта Дюздже акыт Хаджи йауу ахI ткъвым ЭшбаргIа дыртпхIапI.
«Швабыж йсгвапапI Апсны йауу хIабашталагIвчва съарынйаз. Щарда цIуата хIазпшуан ауи. ХIшгвыгъауала, а-Конгресси хIари хIацынхара уыжвласыла бзира щарда гIанарыцIсуаштI. Швабыж йстахъыпI стгIачвагьи саргьи хIацыта Апсны хIцарныс», – йхIватI МухIамад Аль-Шариф йгвалаква хIыцагIвишауата.
18 сквша райхIа зныбыжьта айззара йалаз зымгIвагьи Адуней апсуа-абаза конгресс йшалалуала анкетаква ргIвытI. Анйара джькIахбастала йгайыз айшвала, ауагIа гIахIвраквала, ашваквала йдрыпшдзатI.
Европа акъральква рпны абашталагIвчва рынйаракви ауат рпны ашта хъвшараква ргIаныршари знархару айззараква АААК гIвымакъраль нархара рымата асквш 2019 ауацIа йархъйарныс йылнахыз ауысква йрыланакIуата йакIвшитI. Германия апны йгIаншаз ашта хъвшара Европа апны йпщбахитI апхъала Великобритания, Нидерланды, Бельгия ПаштахIыгIва рпны йгIандыршаз ахъвшараква рымщтахь.


Адиаспора
Санкт-Петербург акъральыгIва бнатехника университет сынчIва йыцIалквуш ршвъаква нанауахвуа йалагахьатI. Апсны йауата йа Трыквшта йбзазауа апсуакви абазакви йрыуата ауаъа йцара зтахъкву хвыдъа ауниверситет йыцIалырныс лшара рымапI.
Зыщайдзаква Апсныла йаъу агIвгIвы ЦIулукIиа Антон амарагIайыртала йбзазауа ауагIахъаква рчIвква йыршIырпшу алокIква ъазкIкIу йкнига шIыци апхъахьыла ймурадкви АААК ахабарргарта портал ахъазла йгIахIайхIвтI.
Атрыкв шта Коджаэли апны йгIаныршу апсуа культура квта ауысхагIвчва Кандыр къала апны йаъу КIавкIаз айсра йаладзкваз рнышвынтара адзхъа ауат йырчвахъабагата амасхва (олива) цIлауатра ларцIатI.
Адуней апсуа-абаза конгресси «Алашара» жвлара адкIылари апсуа йгьи абаза бызшваква гIащаквыжьри тшауацIдрыхри йырзынарху программа лырхын йдрыбагъьатI.
Санкт-Петербург апны йаъу ауагIахъа адкIылараква ртурых йгIаквчважвауа, апсуа-абаза уагIахъа рхабаргьи зыншвалыз азкIкIра гIацIнащттI Петербург АуагIахъаква ртдзы.
«Ставропольшта абазаква» зхьзу абзазара йгIахъыху афильм шIыц январь агIан пычIвта Ставрополь телебарала йгIадырбатI.
АААК ЙхIаракIу асовет йалу, Москва апны йбзазауа апсуа диаспора рхъада, гвчIагIвчпара знархару «АМШРА» фонд йахъпшылуа Агрба Беслан Гвдауыта апны йгIахъыртIыз а-COVID-госпиталь мызпхьадзара руацIа ахчала дацхърагIун.
Абазаква хIваспа шырчпауа йгIаквчважвауа абзазара йгIахъыху афильм апсуа-абаза уагIахъа ргвбайара ахчара йазынарху Адуней апсуа-абаза конгресси "Алашара" жвлара адкIылари рпроект "Амазара" йащтагIайуа йахъвхатI.
Апсны йауата Санкт-Петербург йтагылу акъральыгIва бнатехника университет йыцIалырныс зтахъкву АААК ацхърагIарала абюджет тыпква ркIырныс рылшараква рыцIа йбзийызлуштI.
ХIызту асквш декабрь аквтадза йхIазырхара атахъу Ставропольшта йту абазаква йгIарыквчважвауа абзазара йгIахъыху асуратгIвыра йауата хъвквакI хъырххьатI.


АгIаншараква
Санкт-Петербург акъральыгIва бнатехника университет сынчIва йыцIалквуш ршвъаква нанауахвуа йалагахьатI. Апсны йауата йа Трыквшта йбзазауа апсуакви абазакви йрыуата ауаъа йцара зтахъкву хвыдъа ауниверситет йыцIалырныс лшара рымапI.
Адуней апсуа-абаза конгресс ауысхагIвчва рынбжьагIв йгьи ръачIвагIалагIв Васильев Костя йыхьызла хъмаштылра уыс адыргалтI.
Адуней апсуа-абаза конгресс ашIыпIа хъвшараква рынхара агвынзыргIвуаши чкIвыныргIа йрыцынхуши анхагIвы йъанатIа гIвыджь азабакIитI. Ауат заманкIдза руысхаща дырхъвыхуата анхара йаладыргатI.
СогIвым арайон ШIыц апны йгIаныршу АААК ашIыпIа хъвшара агIаджвыквцIарала ауаъа йауата Апсны ауагIа р-Абашта айсра йаладзыз йырчвахъабагата аллея ларцIатI.
Апсуаква ртурых, ргвбайара, рэтнология йырзынархата АААК йаднагалыз йрыуата йакIвшаз йгIвбахуз алекция апсуаква рсабиква шырбжьауа йазынархан.
Россия йауу «Зенит» футбол клуб асабикви чкIвыныргIи ъарбжьауа ракадемия афутболасчва гIвымчыбжьа йнайгвгъауата Апсны апны тшдрыхIазыруан. Ауат араъа йшынхаз АААК ахабарргарта портал ахъазла йырхIватI «Зенит» абжьагIвчви афутболасчви.
Апсны апны асабикви чкIвыныргIи футболасра йъазырбжьауа Санкт-Петербург йауу «Зенит» футбол клуб йачIву академия ахъвшара гIахъыртIытI.
Арат амшква нхара уысла Апсны йаъу АААК ЙхIаракIу асовет аунашвачпагIв Эгьзакь Мусса Баслахв кыт дцан ауаъа йгIаныршу ашIыпIа хъвшара ауысхагIвчва дрынйатI.
Коронавирус згIва ъагIацIсыз йгIалцIла йамайззауата заман ауыра анагIвс амщтахь АААК аунашвачпагIв Эгьзакь Мусса йхъатала а-Конгресс ЙхIаракIу асовет йалакву дрынйатI.


Апроектква
Россия йауу «Зенит» футбол клуб асабикви чкIвыныргIи ъарбжьауа ракадемия афутболасчва гIвымчыбжьа йнайгвгъауата Апсны апны тшдрыхIазыруан. Ауат араъа йшынхаз АААК ахабарргарта портал ахъазла йырхIватI «Зенит» абжьагIвчви афутболасчви.
Апсны апны асабикви чкIвыныргIи футболасра йъазырбжьауа Санкт-Петербург йауу «Зенит» футбол клуб йачIву академия ахъвшара гIахъыртIытI.
Адуней апсуа-абаза конгресс апсуаква ртурых, ргвбайара, рэтнология йырзынарху алекцияква аднагалитI.
Адуней апсуа-абаза конгресс ЙхIаракIу асовет аунашвачпагIв Эгьзакь Мусса ауагIа ргвбайара тынха йазынарху "Амазара" проект зладжвыквлыз ахъвы шакIвшаз даквчважватI.
АААКи «Алашара» жвлара адкIылари апсуа-абаза уагIахъа ргвбайара йазынарху апроект шIыц "Амазара" джвыкврыжьтI.
Хвынцариа Отар йыхьыз зхъу ауагIахъа ъамапсымаква йрысуа акъральыгIва оркестр сентябрь а 23 йакIвнаршаз аконцерт апшыгIвчва ргвы йтымцIуаш лахIварала йарчвытI.
Апсны акъала хъада апны Согъвым гIазырбауа асуратква ргIарбарта гIахъыртIытI.
Апсны апны ансисквша йадыргаллауа асогIа «Асквш йагъьу асуратчпагIв» акIвшатI.
Апсуа абакIыгIвчва хвитра абакIрала йбергьльу атурнир апны асогIаква гIатыргатI Россия алагъь къала хъада апны.


Апсуа видеограф, «Аланstudio» гIанзыршаз КIвакIваскьыр Валерий Бамба Йышта ащхъа гIвынаква гIазырбауа асуратгIвыра адигалтI.
«Бамба Йышта»-хIва йызпхьауа ащхъа сырт Гагра къала ахъахьла метр 1800 йнадзауа ахIагIара апны йаъапI. Сквшышвпхьадзара рапхъала апшта уахьчIвагьи апсуа рахвхчаква рырахв апхын мызква рагIан Бамба Йышта йхъарцылитI. Ари ашIыпIа датшагьи закIыла йбергьльыпI: араъа тшпсищарныс бзи йбун апсуаква руагIахъа хъахвитра азабакIра йапхъагылагIвыз ЛакIоба Нестор. Ауаса зымгIва рацкIыс йхъаду заджвгьи гвалымста дгIанызмыжьуа ари ашта апшдзара акIвпI.


Апсыуа йгьи абаза уагIахъаква заджв йчIвгьи йапшым агвбайари сквшызкьпхьадзарала йщаквгылта ужвы йъагIадзазгьи йгIащаквхаз ацIаскви йрынкъвгагIвыпI. Ари агIвырала зыщайдзагьи зтурыхгьи азакIу ауат агIвуагIахъакI рбзазаща, рынхаща, разъазара, рцIасква йырзынархата АААК апортал апхьагIвчва йырзадыгIгалыз аэтнография бзагIвраква джвыквхIцIитI.
Ардзынба Аста
Апсыуакви абазакви КIавкIаз алагъь-мараташварта апны йбзазауа, зыщайдзаква КIавкIаз апны йаъу апсыуа-адыгьа уагIахъаква ргвып йрыланакIуа йайщчву уагIахъапI. Сквшышв щарда гIазцIазкIуа ртурых ауацIала ауат заджв йчIвгьи йапшым ркульура гIандыршатI.
Апсыуаква рбзазарта шта
Апсыуаква апхъанчIви заман йгIашIарышвта йбергьльыпI. Ауат йапшымкIва – «абадза», «азеха», «апхаза», «абхаз», «абаза» – хIва йрыпхьун. Дара рхъа «апсуа» – хIва, ркъральгьи «Апсны» – хIва йапхьахитI. ЗаманкI апсыуаква рышта гIвбата йшан: Апсны Ду Ингур дзыгIв атшпы йгIашIарышвта Бзыбь дзыгIвдза гIацIанакIуан, Апсны ЧкIвын – Бзыбь уалагата Мзымта дзыгIвдза.
УыжвгIанчIви Апсны къральыгIва агIвынаква амарагIайыртала Ингур апны йгIалагитIта амараташвартала Бзыбь апны йалгитI. Алагъь гIвына КIавкIаз ащхъа хъадала йцитI. Апсны абзазагIвчва рпхьадзара зкьы 250 аъара гIацIанакIитI, ауат йрыуата дара апсыуаква зкьы 120-гIвыкI раъара йнадзитI. АгIвыма къральква рпны апсыуата азджьакI йшырхIвауала – зкьы 200-гIв райхIа, азджьакI йшырхIвауала – зкьы 500-гIв раъара бзазитI. Ауат райхIарагIв ХIХ-хуз асквшышв агIан зпсадгьыл йтырцаз апсыуаква ртынхаква ракIвпI.
Апсыуаква ркультури йыздкIылаз ауыскви
Апсыуаква рапхъанчIвиква Мараташварта КIавкIаз апны хIэра апхъала III асквшызкь агIан йщаквгылыз мегалитика культура (мегалитика – ахIахъв дуква йгIарылху ауыхвараква – аредакция ррытаразга) йагIаныршагIвыта йырпхьадзитI. ХIэра апхъала I асквшызкь агIан ауат айхарчвара тшазырбжьатI, VIII–VII асквшышвква рагIан айха йгIалху апкъыгIваква йапхъахауата йызчпауа тшызбжьаз ауагIахъаква йрыуапI.
Апсыуаква рапхъанчIвиква рдунейпшыща айщчва пельуанква нартыргIа йырзынарху афыр эпос апны йгIадырбатI. Адуней ауагIахъаква рахIа йапхъанчIвийу ршIалахIвараква йрыуу нартыргIа рэпос агIвычIвгIвгIвара йырлитература байарапI йахъазымкIва апсыуа уагIахъа ртурых злаууырдыр йауаш гIалцIыртапI. Ауат ахабарыжвква рпны ауагIахъа рмлыкврхIара йгьи ркультура тшауацIыхра йапшым агIамтаква – матриархат йгIашIарышвта ауагIаква млыквта йрымула тшалырхуа йанцаздза – гIарбапI.
Апсны апны зынгьи адгьылрхарджьыгIвчва хвитнагIакIгьи рызымтуаз хабза гьщаквгыламызтI, адгьыл йанакIвызлакIгьи йзырхарджьуаз йырчIвын. Ачвагъвартаква атгIачваква йырхъатачIвыран. Абнакви ахIвыртакви зымгIвагьи йацырчIвын. АуагIа ажвлара рпны гылартата йыркIуала йалыхын, ауаса адгьыл афеодалгIвацаква йырчIвыта йгьаъамызтI.
Асквшышв квтаква рагIан акъраль абзазагIвчва райхIарагIв йхвиту нхагIвын. Ауаса йанаъазгьи ажвлара апны зыхв рыцIа йдууызгьи згыларта рыцIа йнаркъвызгьи анкIыкIахла йазаъан. Ауи гIазлыцIуаз апхъанчIви заман йгIашIарышвта апсыуаква йынкъвыргуз аталыкъра ацIас акIвпI: ахIчви агIымстачви ргIариква запыт йшсабипшкаркIваз адгьылрхарджьыгIвчва ртгIачваква йрыгIзарныс йрыртуанта рбальыгъра йнадзандзкIьа ауат йрылан.
Апсыуаква апхъанчIви заман угIалагата рахв дырхIун, адгьыл дырхарджьуан, щха ркIуан. Ауат ачва, амшIы йызрыдынхалуан, цIыкв, асхъа рзычпун. Ауаса йанаъазгьи ауат ахвгIахвтра йгьаламызтI, асатучпара бзи йгьрымбузтI – айсрала йгIабзазауа ауагIахъа рыхъазла ауи хъарпудрата йырпхьадзун. Апсыуаква рымлыкв дара алабзазарныс ахъазла йдырхIун.
Апсны апны апхъанчIви заманква рагIан угIалагата агIвдзы цIдрычIвун. ХIэра гIаталныс сквшызкьквакI атахъыркIвата араъа агIвдзы рчпауа тшырбжьахьан. Ауи йаквшахIатхитI археологква йгIарауыз апкъыгIваквагьи. ХIэра апхъала III–II асквшызкьква рагIан йырчпаз адольменква (мегалитика культура йаланакIуа ауыхвараква – аредакция ррытаразга) рпны агIв агвы зтаз ацIыквква гIараутI. Гудаута йадзхъу Бамбора кыт апны хIэра апхъала II асквшызкь агIан йырчпаз, аджьаз йгIалху, чагIыр зларыжвуа ачIвгIва знапIыцIакIу агIвычIвгIвыс йсурат зму статуэтка гIараутI.
Апсыуаква ртыдзква, рчгIвычаква, рфачIвква
Апсыуаква апхъазаман агIангьи акIадзаква йыркIыдчIвалу пшцIа-пшцIата йбзазун. Атдзи арахви атшыгIври йырзалху ауыхваракви зтагылаз апахь тыбгIа ду адзхъа нартыхв ъаларцIуз уатра, ащха мартанква ъадыргылуаз атып, цIлауатра аъан. Ужвы йъагIадзазгьи апсыуаква рыпшцIаква рквпшыра дукI тшгьампсахстI: ауыжвгIанчIви къалаква ушрылцIуа акIадзаква анаъа-араъа йыршIапсу атыдзкви апшцIакви наубитI.
Апсыуаква рыцIа йырчпалуз бацала йшшыз, шыхIвла йхъыбыз тдзын йгьи бацкъьан (апсыуаква мацIауыртата йгIадрысабапуаз ахъыбтыдзква – аредакция ррытаразга). Абацкъьагьи бацала йшшын, агвы апны тшгIва аман – апсыуаква ауи йалкIгIу магIны азырбун. Асквшышв квтаква рагIан амшIтыдзква рчпауа йалагатI. Ауат йрапшыз атыдзква рыквква дранкIала йхъыркъьун, атдзы апахь шабгу харпчарла йрыпшдзу балкон ашIарчпун.
Апсыуа хъачваква йыршвырцIуз йрыуан хъахьквцIас, змагъраква цIагIвхауа айква, кIвымжвы, уапIа, башлыкъ йа хъылпа, къама зцIдаз мъа.
АпхIвысква ръахвтанква ргвтшпква къикъта йтырсанта ахIвынчIвраквала йашIадырпахуан. Агвыргъьараква рагIан рызна мъагьи рыбгъарцIун.
Апсыуаква рфачIвква рпны гыларта ду ркIитI анартыхв шыла йгIалху арызкъква. Араъа рыцIа йщарду ахшлыцIкви агIайыралыцIкви ракIвпI. АфачIвква йбылуа арбзигаква рыларцIитI, ауат рыуа рыцIа зхабар гауа апсыуа аджьыкIа акIвпI.
Абаза уагIахъа
Апсыуаква рыцIа йраргвану уагIахъата йаъу абазаква ракIвпI. ХIV асквшышвдза абазаква амшын КвайчIва алагъь-мараташварта тшпы апны йбзазун. Абазаква рапхъанчIвиква КIавкIаз ащхъа зынла йгьгIахъымстI. АпхьахьаквакI йшырхIвауала, ауат хIызту аэра VI асквшышв агIан йалаган псейспамцара ауыла йхъысуа йалагатI. Айтыпара йашвхIаусыгIвата йырхIвауа йапшым айсраква ракIвпI: VI асквшышв агIан аурымкви аперскви рыцайсра, VIII асквшышв агIан – агIарыпква рпшIагылра, уацIыхъван ататар-монголква ргIагвыквсри ХIII асквшышв агIан ауи йащтагIайыз апсыуакви аквырджькви рпаштахIыгIва йапшIагылаз ахIыгIва кIьыда-кIьыдата йалпIлари.
Абазаква Льаба, Уарп, Йынджьыгь, ЙынджьыгьчкIвын, Къвбина, Тебырда дзыгIвква рпсыхIваква йыртачIватI. УахьчIвала ауат йадкIылата Къарча-Черкес Республика ажвахкыткI рпны йбзазитI: Гвым, Къвбина, Псыжв, Къарапагва, АлбыргIан, ЙынджьыгьчкIвын, ТапIанта, Абаза-ХIабльа, Мало-АбазинскI, Хъвыжвду, ХъвыжвчкIвын, Апсуа, Къвайдан. Асквш 2010 агIан йакIвшаз абзазагIвчва рахъгIвылгIара агIарбараквала Россия апны абазата зкьы 43-гIв раъара бзазитI.
ЙазакIу апхъанчIви бызшви йаргвану абызшвакви
Апсыуакви абазакви йапхъанчIвидзу уагIахъапI. Ауи йаквшахIатхитI апхъанчIвира гIазныпщуа ауат рыбызшваква. Сквш хвынызкь рапхъала апсыуа-адыгьа уагIахъаква йырзазакIыз апхъанчIви бызшва хмахъвдакIта йшахатI: апсыуа, адыгьа йгьи уахьчIва йаъахым убых бызшваква. АпхъанчIви апсыуа бызшва диалект щардала йалан, ауат апсыуаква йраргваныз ауагIахъаква злачважвуз бызшван.
Псейспамцара ауагIахъаква ахIыгIвата тшадыркIылуан, уацIыхъван, хIэра VIII асквшышв агIан, къральыгIва гIандыршатI – Апсыуа паштахIыгIва. Абарауаса йазакIу апсыуа уагIахъа гIаншатI, зымгIва рыхъазла йзакIыз апсыуа бызшвагьи щаквгылтI.
Ащхъа йхъысхыз ауагIи ауат рыжвла ъаныз Апсни КIавкIаз гIарбжьалтI, йакъвнагатI. Ауи ашвхIаусыгIвала абазаква кIьыдата апхъала йнаскIьун, рыбызшвагьи йара-йара йщаквгылуан. АрхъвыхыгIвчва абаза бызшва ащхъарауа диалект апсыуа бызшва рыцIа йшаргвану гIалыркIгIитI. Ауат йшырпхьадзауала, ауи ащхъарауаква йгIвбахауа абаза диалект йалачважвауа атIапIантаква рацкIыс рыцIа кIьасата апсыуаква йшгIарылцIхыз йаквшахIатхитI.
Абазакви апсыуакви динта йынкъвыргауа
Абазаква уахьчвала суннит нархара зму исльам дин нкъвыргитI, апсыуаква райхIарагIв агъьмала джьуар зквызцIауа кьристанпI. Ауаса агIвуагIахъакIгьи апхъала йынкъвыргуз
амаджьусирагьи гьырхъмаштылстI. Ажва ахъазла, абазаквагьи апсыуаквагьи ацIлаква йджьаущуш къаруквакI рылата йырбун. ХIапхъанчIвиква рдунейпшыща апны мгIан ду рыман ажвгIванд аддра, ац агIахысра йрапшу апсабара гIаншараква. Апсыуаквагьи абазаквагьи «абни абнашвыркви рынчва», «адзы апшвыма» йрызхъарцIун.
Абазаква уыста йыздкIылази рылкIгIараквакIи
Абазаква адгьылрхарджьри арахврхIари йырпщылан. Апсыуаква йрапшта ауатгьи рырахв апхынла ащхъа йтырцалун. РцIлауатраква рпны абазаква чIва, хIа, зары, мыгърычвкъьа, раса гIадырйуан. АмлыкврхIара апны магIын ду змаз хъвыта йалуан ащхархIара.
АпхIвысква рыцIа йырборчыз аласи арахвчви рыдынхалра акIвын. Ахъачваква амшIы, айха, ахIахъв йрыдынхалуан. Хвду рыман ажьираква, ауаъа йапшым апкъыгIваква ракIвымкIва абджьаргьи – къами хIваспи – рчпалун.
Абазаква апхъала ртыдзква абацкъьа йгIалырхуанта гьажьыта йырчпун. ХIХ асквшышв ацIыхъваква рагIан ауат саманла, мшIыла тдзы рчпауа йалагатI, ауат рыквква къанджьаль йа цIыкв рыквырцIун. АпшцIа тдзыкI йа гIвба-хпа тдзы – асас йзалхугьи рылата, арахвтакIыртакви афачIвщтIацIартакви тагылан.
Абазаква анмацIауа уасажьы, щамакъжьы, квтIужь щардала йгIадрысабапитI, йара ауи апшта ахшлыцIкви агIайыралыцIкви щардата йырфитI. РыцIа йбергьльу абаза рызкъква йрыуапI квтIужьдзырдза.
Апсыуаквагьи абазаквагьи сквшышвпхьадзарала заджв йчIвгьи йапшым дара ркультура гIандыршан уахьчIвамшдза йынкъвыргатI. Адуней шабгу джыпхакI йантагылуа азаман агIан ауи агвбайара агIащаквхара уахъгвыргIвушта шварагIвара гIаншитI.


Адуней апсыуа-абаза конгресс (АААК) архъйагIв секретарь Гицба ИнардрылачважватI организация рпахь йгылу амурадкви ахачIвкви, апсыуакви абазаквиррепатриация, адиаспора рыцынхара арыбагъьара йгьи абызшва агIахчара знархаруауысква.
Адуней апсыуа-абаза конгресс архъйагIв секретарь, апхъа Трыкв республика апны йазалху хъвдаквцIара змата Апсны йырщтийыгIвыз Гицба Инар йшипхьадзауала, ансисквша адиаспора рапхъанчIви псадгьыл азаъащата йазрыму абзира ахьыла рыцIа-рыцIа тшапсахуа йгIамгIвайситI. Ауи йацхърагIитI апхъала абашталагIвчва пырастайырзалуаз агвнымгIвыраква ррыдзрагьи. Ауаса ацынхара уыжвгIандзара джьгартатшъауацIнамхуа йашвхIаусыгIву апырасква аъаркIвапI, зымгIва йрапхъата ауатйрылапхьадзапI абызшва ауыс.
Гицба йаквгIазшIиттI абызшва ардырра апны ауыжвгIанчIви амальква гIарысабапхарнысйгьи цри бызшва ардырра аргвышхвара знархару ажванахъа гIайгтI.
Ауи йшихIвазла, арепатриация щайдза цIола зму уагIахъа хъвыцщата абаза уагIа рпныйщаквгылра атахъыпI. Ауи йаццауата апхъанчIви псадгьыл апны арепатриантква абзазарашIыц ласы йшащцуш апшта араъа ауат зымгIвалагьи йнардзу айгвыгIврала йадгалазараатахъыпI.


Коронавирус згIва ъагIацIсыз йгIалцIла йамайззауата заман ауыра анагIвс амщтахь АААК аунашвачпагIв Эгьзакь Мусса йхъатала а-Конгресс ЙхIаракIу асовет йалакву дрынйатI.
Адуней апсуа-абаза конгресс ЙхIаракIу асовет аунашвачпагIв Эгьзакь Мусса апщаша мартI а 25 атшын СогIвым апны йаъу а-Конгресс ауысхарта апны АААК ЙхIаракIу асовет йалакву йызкьазууым райззара акIвйыршатI. Коронавирус тшачвырхчауата йщаквдыргылыз ашIакIраква рымщтахь анйара йапхъахауата онлайн амальламкIва Эгьзакь Мусса Апсны нхара уысла дъадзану йаквшвауата йадыргалтI.
Анйара джвыквицIауата АААК ЙхIаракIу асовет ахъада йгIаликIгIатI ауи апхъала хачIвыта йшлырхызла уахьчIвадза Апсны ахакв шабгу апны а-Конгресс ашIыпIа хъвшараква гIаншара атахъын.
«Са сгвыгъун хIызту амшдза Апсны акытква зымгIва рпны шIыпIа хъвшара хIымазлушта (ужвы йшаъула Апсны апны шIыпIа хъвшара 33 ракIвпI йаъу – аредакция ррытаразга), ауаса абзазара хIхачIвква псахра гIарыланацIатI, хIынхара хъадагьи гIашIанакIытI. Ужвы рыцIа мчыта апхъала хIнаскIьара атахъыпI», – йхIватI Эгьзакь Мусса.
Ауи а-Конгресс йархъйуз агвчIагIв уысква джьгарта йрылаз зымгIвагьи дшырзыразу йхIватI.
«Анчва дшвзыразхатI апандемия агIан зхъа йамайгьдзауата уыс зхаз зымгIва. Апсны, Абазашта, Санкт-Петербург рпны хIынхара хъада анхIмырхъйузгьи магIын ду зму агуманитар проектква хIрылан. Ауаса хIпахь йхIыргылыз ахачIвква йшаъаз йгIанхитI, хIаргьи ауат рырхъйара нахIырдзитI», – йгIаликIгIатI Эгьзакь Мусса.
ЙхIаракIу асовет йалу астратегия рхъвыхраква р-Квта адиректор ЧIрыгба Вячеслав а-Конгресс анхара джьгарта йъаджвыквнацIахыз гвышхвара ду шгIайыланацIауа йхIватI.
«СгвыргъьитI хIынхара абгата йъаджвыквхIцIахуа. Абзазара хIмурадква атнарыпатI, сквшыкI апхъала заджвгьи ауысква ауаса йцапI-хIва йгвы гьымгIвузтI. ЙыздырхитI, ауи агIан зджьара сапхьатI Китай йаъу Ухань къала апны згIвакI шгIацIсыз, сквшбжакI анцIы ауи хIара гIвычIвгIвыс ду щардагIв хIылнахтI. Ауи рыцхIагIа дупI, гIамта хьантан ауи. РахIа йайчваз хIыщтахьла йгIанхата хIгвыгъитI. ХIара швабыж йхIтахъыпI йагIвхIщтыз йахьхIрыдзахырныс, хIкъаруква хIырмайгьдзауа ахачIв шIыцква хIырхъйарныс хIхIазырпI», – йгIаликIгIатI ЧIрыгба.
АААК ЙхIаракIу асовет йалу репатриацияла аминистр Харазиа Вадим ацынхара ауысла ажваквакI гIайгтI.
«А-Конгресс агвып съарылу схъа ду йызбахитI. Анчва дшвзыразхатI ари анйара съагIазшIышвтыз. Са йшспхьадзауала, хIара зымгIва – йсхьырпшыру ауысхартагьи (репатриацияла а-Министерства – аредакция ррытаразга), агIвымакъраль уысквала а-Министерствагьи, Адуней апсуа-абаза конгрессгьи – репатриация ауысла йарамгIвакI хIыквгылра атахъыпI. Сара йстахъын репатриация шакIвхIыршуш ауысла йащтацауа стратегиякI ацлыхIхырныс. ХIара хIуысхарта йанакIвызлакIгьи йаквнагауата йдырджьитI йалыргу къральыгIва программакI ъаным ахъазла. Ажва гьалам, нхара щардагьи акIвшатI, ауаса, азаман йшгIахIнарбазла, ауи мачIчвапI. ХIара хIмурадква азакIыпI, ауат хIалата йхIырхъйазарквын бзи йызбун», – йхIватI аминистр.
ЙащтагIайуата азаман йгIанаргылуа ахачIв апхъаква – йазакIу апсуа-абаза алфавит лыхра, апсуакви абазакви рхабзаква зну, дугьи хвыцгьи райшва йыкврымхуата йрымазлара атахъу «Апсуара» книга агIвра – йрыквчважватI.
Эгьзакь Мусса йгIаликIгIатI хысквша руацIа Апсны анаукаква ракадемия аунашва йацIата йазакIу апсуа-абаза алфавит лыхрала нхара ду шакIвшуз, ауаса ауи дахIвракI йшазымцаз. УахьчIва ауи апш алфавит алыхра йадынхалитI ЙхIаракIу асовет йалу астратегия рхъвыхраква р-Квта адиректор ЧIрыгба Вячеслави Къарча-Черкес къральыгIва университет наука нхарала апроректор ПIаз Сергейи.
Чрыгба Вячеслав агIвалфавиткI рапщылра апны йгIаншауа абаргвыраква дрыквгIашIастI.
«Ауи гьуыс майрам. Асквш 30-ква рагIан латин гIвыща ащатала алфавитква анхIымаз ауат йаразакIума ухIвушта йапшдзан. РыцIа кIьасата Россия апны кириллица йаназца, Апсны апынгьи аквырджь гIвыща йантагыл ауат ачвыхъарахатI. Асквш 1954 агIан йхIызгIацадырпахыз алфавит абаза алфавит йаму ащата йапшIагылуата йчпапI», – йхIватI апхьахьа.
ЧIрыгба йгIаликIгIатI рахIа йуыс хъаду йазакIу алфавит йащатахуш запшргIапсру гIалхра шакIву – апсуа акIвма, абаза акIвма, момкIва шIыцта закI гIахъвыцра атахъума?
«Латин гIвыща ащатала уыздынхал йауаш алфавиткI лыххьата йаъапI, зныкI ауи Владислав Григорий йпи (Апсны йапхъахуз а-Президент Ардзынба Владислав – аредакция ррытаразга) сари хIалапшхьан. Ауаса араъа баргвыракI гIаншитI: Россия ахабзала – латиница гIаурысабап йгьауам, Трыквшта ахабзала – кириллица гIаурысабап йгьауам, ауи йгIалцIла ужвыгьи ухъвыцра, уынхара атахъыпI», – йгIацицIахтI ЧIрыгба.
ЙхIаракIу асовет йалакву йара ауи апшта йалачважватI апсуа-абаза уагIахъа ртурых йазынархата йгIацIцIуа агIвыраква зымгIва зырхъвыхта рнадзара хвы аквызцIуш апсуа-абаза ъачIвагIагIвчвала йалазлуш наука совет агIаныршара ауысгьи.
Эгьзакь Мусса Апсны апны нхара уысла мартI а 27-дза даъазлуштI, а-Конгресс ЙхIаракIу асовет, Апсны арайонкви акыткви рпны йгIаныршу АААК ахъвшараква йрылакву дрынйуштI.


Арат амшква нхара уысла Апсны йаъу АААК ЙхIаракIу асовет аунашвачпагIв Эгьзакь Мусса Баслахв кыт дцан ауаъа йгIаныршу ашIыпIа хъвшара ауысхагIвчва дрынйатI.
Адуней апсуа-абаза конгресс ЙхIаракIу асовет аунашвачпагIв Эгьзакь Мусса Апсны нхара уысла даъата ахваша, мартI а 26 атшын, Баслахв кыт дцан ауаъа йгIаныршу ашIыпIа хъвшара ауысхагIвчва дрынйатI.
Анйара Хьыба ЧIичIикIо йыхьыз зхъу Баслахв аквтанай апхьарта апны йакIвшатI. Асасчва – Эгьзакь Мусси ауи йыцыз а-Конгресс анхагIвчви – ауаъа акыт абзазагIвчва джьгаркви апхьарта анхагIвчви апсуа фаша зшвыз апхьагIвчви джькIахбастала йгIарпылтI. Асабиква асасчва ргIайра йаквдыршвауата НартргIа рэпос йгIалху ахабарквала ргылчIвкI дрыхIазыртI.
А-Конгресс ашIыпIа хъвшара ауысхагIвчва драчважвауата Эгьзакь Мусса апсуа кыт атшауацIыхра йыла йшгIацIайжьуа райхIвтI.
«Анчва йанакIвызлакIгьи мамырта хIйырбзазатI, ауаса хIпсадгьыл хIхчара анатахъхара хIара ауи хIазгылитIта йхIчпушгьи йшхIчпушгьи гIдыритI. Ауаса ансимшбзазара апынгьи къарута йатахъхауа рыцIа йайхIамызтын йгьмачIым. Зынзамыза баргвхитI ауагIа йгIаргвынуыргIвырныс тшадкIылра, азаджв азаджв йаргван угылра, уйачважвара, угвы йзыхътIзара, кытипхьадза, тгIачвипхьадза, гIвычIвгIвысипхьадза баргвырата йзынйауа гIаугвынгIвра шатахъу. УахьчIва хIара йаргвану а 10-15 сквша руацIа йчпачIву лыхIхта йхIырхъйауа хIалагара атахъыпI. ХIгIатгарипхьадза хIара хIаднакIылуаштI, хIацыта хIпхыцIа шхIчпуш хIазнархъвыцуаштI. Лшарата йаъу гIахIауаштI. УахьчIвала ауи хачIв хъадапI», – йгIаликIгIатI АААК ЙхIаракIу асовет аунашвачпагIв.
Апхьарта адиректор Пачулиа Асида асасчва гвщтIыхра ду лылата дырпылтI.
«УахьчIва хIара хIыхъазла гвыргъьара мшыпI, хIара Адуней апсуа-абаза конгресс аунашвачпагIв Эгьзакь Мусса дхIызгIайтI. Ауи йгIайра хIапхьарти Мыкв кыт апхьарти НартргIа рэпос адыррала ареспублика ауацIа йакIвшаз анкъвакъвра апны хIъайгIайызгьи йапщылапI. Швабыж йхIтахъыпI хIсабиква акъраль апны магIныкI змата йакIвшалауа ауысква йрылазларныс. А-Конгресс хIапхьарта йызнымкIва спорт ъамапсымалагьи арыпхьара апны йатахъхалауа апкъыгIваквалагьи йгIацхърагIатI. Ауи зкъару алазцIаз зымгIвагьи сшырзыразу расхIвра стахъыпI», – лхIватI адиректор.
Анйара амщтахь апхьарта аунашвачпагIвчва араъа йщаквгылыз ацIас асасчва йрархIвтI: Апсны агIвгIвчва йырчвахъабагу апарк апны апхьарта йгIайуа асасчва дуква цIла ларцIалитI. Ауи ацIас апхьарта йадиректорыз, сквшышвбжакI ауаъа йынхаз Хьыба ЧIичIикIо йгIаджвыквицIатI. Асквш 2016 агIан апарк апсуа гIвгIвы Тарба Иван йыхьыз ахьырцIахтI, ауи йыхъазла мрамор йгIалхта чвахъабага гъвы кIыдырцIатI. АцIас уахьчIва йъагIадзазгьи йынкъвыргитI. Эгьзакь Муссагьи цIла лазцIаз агIвычIвгIвыс дуква дгьрылрымхтI, йаргьи анйара аналга апхьарта аунашвачпагIвчва рахIварала Тарба Иван йыхьыз зхъу апарк апны цIла лайцIатI.
Апхьарта амщтахь Эгьзакь Мусса сквшыкI цIуата акыт абзазагIвчва ркъарула, а-Конгресси згвы цхIауа ауагIи рцхърагIарала тдзы ззыдыргылуа щарда мцIуата унагIвара йалалыз ЧрыгбаргIа ртгIачва дрызцатI.
АААК ЙхIаракIу асовет ахъада йхъагвы аквыта йхIватI абараса хIацацхърагIалузтын уыста йхIпыру зымгIва шхIзырхъйуш.
«Азаджв азаджв йыцхIкIуазтын зымгIва гIахIыдахIвуаштI. Ауи магIын ду амапI – ауагIа айгвыгIвра рызбжьазларныс, ахъазгIваца хIшагвлачвам, ахъазгIваца хIшакытлагIвчвам – хIштгIачвакIу гIаргвынгIвырныс. АтгIачва йанакIвызлакIгьи бзибара рызбжьапI. Ари йапшу ауыс бзиква йрыцта ауи абзибарагьи рыцIа-рыцIа йазхIалауа Анчва йхIйырбарагIатI», – йхIватI ауи.
Акыт аунашвахъцIарта ахъада Пагава Дауыр ужвыгьи зны а-Конгресс агвыпгьи йара Эгьзакь Муссагьи цхърагIарата йгIаддрадзауа ахъазла дшырзыразу райхIвтI.
«Баслахв кыт абзазагIвчва зымгIва рыхъазла уахьчIва мыш тлапIапI. ХIара хIыхъазла гIаншара дупI Эгьзакь Мусса ХIабальа йпа йапш гIвычIвгIвыс дхIрайгварныс. ХIизыразпI ауи гIамта хIзалихта уахьчIва дъахIызгIайыз. МачIкI йгвасру – амшква ъалапIатIаз йгIалцIла атдзы ауыхвара заманкIла йашIахIрыстI, ауаса апхъала апшта акыт шабгу атгIачва йырцхърагIаркIвитI. Баслахв аунашвахъцIарта ахьызла ауи ауыс йацIагылуа зымгIва – "Анчва дшвзыразхатI" – расхIвитI», – йажва далгатI Пагава.
Эгьзакь Мусса Апсны нхара уысла мартI а 24 йгIашIарышвта а 27-дза даъан. Ауи Апсны а-Президент Бжаниа Аслан дйынйатI, уацIыхъван йара а-Президент АААК ауысхарта дцан а-Конгресс агвып дрынйатI. Анахьанат амшква руацIа АААК ЙхIаракIу асовет аунашвачпагIв ЙхIаракIу асовет, апхIвыс советква, Баслахв кыти СогIвым арайон шIыци рпны йгIаныршу ашIыпIа хъвшараква йрылу ауысхагIвчва дрынйатI.


Согъвым йазалху агIарбарта апны апсыуа башлыкъ ашIахIваща квпшыраква щардата йгIадырбатI.
Согъвым апны йакIвшатI. Арат ахъашIахIвагаква шгIадрысабапуа гIадырбарныс ахъазла апсыуа скульпторква рынхараква гIарахвтI. Ауат атурых апны йбергьльу ауысхагIвчва, актёрква, ашвахIвагIвчва йырскульптуран. Апроект йацыркIтI йапхъахауа апсыуа сота компания «Аквафон», ауат рцхърагIарала абзазара йаларыжьтI.
Апроект авторква йрыуу асуратхъыхыгIв Чкадуа Ибрагим асасчва абашлыкъ ашIахIваща 10 квпшыракI йнадзауата йдйырбатI. Ауи йгIаргвынйыргIвытI ашIахIваща ахъацIа дъацуш йа дыздгылуаш ауыс, ауат швхIаусыгIвата йрыму йрыквыргIапста, йынгIалуата йаъазара шатахъыз.
АгIарбарта арахьари автор, афонд «АтшадкIылра ацхIа» агIаныршагIвы Лабахуа Елена сквшы 20 райхIа цIитIтта апсыуа уагIахъа чгIвыча атурых лырхъвыхитI. Ажурналистква разцIгIараква джьауап рылтуата ауи йшылхIвазла, абашлыкъ йхъаду ачгIвыча хъвква йрыуазакIыпI.
Апроект авторква дрыуапI апсыуа суратгIвгIвы Джопуа Баталгьи. Ауи йшгIайхIвазла, ахъачва башлыкъ анахъарцIуз швхIаусыгIвата йрымаз, аъащата йызтагылаз гIарпхьадзун, ауи йаццауата дара рхIальшан алкIгIараквагьи алагIадырбун.


Апсыуа бызшва
АААК ахабарргарта портал аонлайн-проект «Апсышвала хIчважвитI/Абазала хIчважвитI» йаланакIуата хIызхъысыз ажвавидеоапхьарасахIаткI хIатарыквгIацапахпI. Йшвшвырдырыз ажванахъаква хъышвхта йгIашвщти, хIаргьи ауат хIнапаква рпны йгIаквхIцIуштI.
Апсуа бызшва кIавкIаз бызшваква ртгIачва апны мараташварта-кIавкIаз (апсуа-адыгьа) гвып йаланакIитI. Ауи рахIа йаргванта йаъу абаза бызшва акIвпI, йаргванпI адыгьа, агвхъауа йгьи ужвы йаъахым убых бызшваквагьи. Апсуа бызшва адуней уахьчIвала бызшвата йыкву рпны рахIа йпасарайу йрыуапI. Апсуа бызшва алфавит хIарыф 64 йнадзитI, 56 абыжь хъгIваква гIадырбитI, 6 – абыжь хътIква, ужвыгьи гIвгIарбагакI арыпшкари апыквква ррыгьажьри гIадырбитI.
Щынквба Баграт йыхьыз нкъвызгауа Апсуа бызшва афонд аунашвачпагIв, АААК ЙхIаракIу асовет йалу Чирикба Вячеслав Великобритания апны Уэльс ршвапхала апсуа бызшва агIахчара знархару амальква дрыквчважватI.
Апсыуа бызшва ууырдыр йшауаш йгIаквчважвауата АААК ахабарргарта портал йгIаквнацIауа йащтагIайуа агIвыра Босфор университет апны апсышва йшадрыпхьауи Трыквшта ауагIахъа квтаква рпны апхьараква шакIвшауи гIанахIвитI.
АААК уахьчIва Апсны апны цри бызшва тшазубжьа йъауаш гIаннардырыныс, амальта йаъакву рылкIгIараква архъвыхырныс, акъаруква зымгIва адкIылра атахъи йатахъыми алнаргарныс уыста йакIытI.
Лондон акультура квта апны Апсны йауу астудентка апсыуа бызшвала йалрыпхьауа агвып 20-гIвы райхIа йнадзитI
Астомбыль Апсуа культура квта апны апсышвала йазрыпхьауа Сандзава Дали лапхьагIвчва йырмагIну, баргвыра хъадата дзынйауа апхьага бзиква ъанамхъауа шакIву, йалрыпхьаквауа рдахIвраква анылба апсуа бызшва зымдырдзауагьи – дхвыцызтынгьи ддууызтынгьи – ахъа дгIалагата йшизырдыруаш багъьата йшазхъалцIаз хIкорреспондент йгIалалхIвтI.


Апсыуа бызшва ууырдыр йшауаш йгIаквчважвауата АААК ахабарргарта портал йгIаквнацIауа йащтагIайуа агIвыра Босфор университет апны апсышва йшадрыпхьауи Трыквшта ауагIахъа квтаква рпны апхьараква шакIвшауи гIанахIвитI.
Барганджиа Саид
УахьчIвала Трыквшта апны рахIа йбергьльу йхIаракIу апхьарта – Босфор университет – апны апсыуа бызшва тшыззынауырха йауаш адырраква йрыуапI. АгIсквша цIитIта абызшвала апхьараква акIвлыршитI Апсны йгIадрийыз АмкIваб Гунда.
АрыпхьагIв йшылхIвауала лгвып апны ужвы 17-гIв апхьитI. Хвыдъа йадыргалуа апхьараква йгIай йауитI ауниверситет йыцIакву зымгIва – йъапхьауа запшхъвшаразлакIгьи, запшкурсызлакIгьи. Араъа адуней йапшым акъральква йрыуу астудентква апхьитI, ауат рыуа щардагIвы апсышва рымагIальаматпI. Дъадзанхауа агIсквша руацIа АмкIваб Гунда апсыуа бызшва йара Трыквшта йауакву йырхъазымкIва Америка, Италия, Германия, Япония йауу чкIвыныргIагьи азылбжьатI.
«Ажва аламкIва астудентква йрылан [йгьи йрылапI] апсуа-абаза диаспора йаланакIуагьи, ауаса ауат йшхIтахъу апшта йгьщардагIвым», – йгIалылкIгIатI АмкIваб.
Асквш 2015 агIан арыпхьагIв апсыуа бызшва злаууырдыруаш гIвыракI адылгалын Босфор агIацIщтырта тдзы апны йгIацIцIтI. Ауи апхьага йгIанарбауа арыпхьаща акIвпI ауи шIыцраквакIгьи алалцIауамцара йгIалрысабапуа лапхьара сахIатква рпны. АмкIваб йшылхIвауала ауи арыпхьаща анлылхуаз ауи дылхъпшылуан апрофессор Осзой Сумру.
«Арыпхьара апычIв дырраквала йджвыквхIцIитI. Йпщбахауа асквшбжа амщтахь астудентква ансимшы йгIаурысабапра атахъхалауа ажваква рдыритI, ауат ажванахъата йырзадкIылитI, йчважвитI. Сара ауат абызшва йазызбжьауа йахъазымкIва хIкъраль [Апсны] атурыхгьи расхIвитI. СквшбжакI йанапхьара амщтахь астудентква ауи йхънахуа йалагитI, с-Псадгьыл рымагIальаматхитI, ауи рбарныс ртахъхитI. Астудентква йырдырхьатI «бзибара» апсышвала «заджвы бзита дубара» шгIаныцIуа. ЙырдыритI ауат хIара йхIчпалакIгьи гвыла хIшадгылуа: гвыгъара – агәыӷра, гвыжвкIра – агәамҵра, гвапхара – агәаԥхара, тахъыра – агәазыҳәара. ЙырдыритI хIыбызшва пасарай апсабара йшацхIвачвауа», – лгватраква хIыцагIвылшитI АмкIваб Гунда. Гунда ауниверситет апны арыпхьара жвлара уыста йынкъвылгауата ухIва ауаштI – ауи ахъазла йгIалгуа ахча чва гьахъам. Лара йшылхIвауала – «ауыс йшаквнагу апшта йацызкIуаш дгьгIанайауам».
Босфор университет астудентква апсыуа бызшва зддырдыруа ашвхIаусыгIваква гьапшым. Адиаспора йауакву ауи дара йырцри бызшвапIта йырдырныс ртахъыпI – ауи Апсны йауу ръахIыльчви рыгIвзачви рыцIа аргваныта йрабадырырныс лшара гIарнатитI. Ауи апшта история факультет апны йапхьауа апсуа чкIвын АгIвдза Батухан йцри апсышва йдырныс йтахъхатI.
«Сара швабыж йсгвапхитI апсышва тшъазызбжьауа. Ауи баргвыпI, ауаса арыпхьаща сгвапхитI. Ауи здырырквын съахIыльчва хвитта сызрачважвалуштI», – йхIватI АгIвдза Батухан.
Ауахьауат ауагIахъаква йгIарылцIкваз апсыуа бызшва рыцIа йызгIалырхуа Апсны, ауи ауагIи ауат рбзазащи ргвбайари рымаджьащахъвапIта акIвпI. АщардагIв ауи акъраль йцарныс ргвыгъапI. ЙаъапI датшагьи швхIаусыгIва. Ажва ахъазла афилология факультет йхпахауа акурс йыцIу Озер Аныл йыбызшвала дтрыквпI, апсышва щардазджьара уызнымйауа бызшвапIта ауи йымагIальаматта ййырдыритI.
«Сара апсыуа бызшва ссырдырырныс йзаквскIыз ауи щардала уъанымйауа йаргьи адзра йазцарныс ъашварагIвару йгIалцIла акIвпI. Апсны наука нхара акIвсыршарныс санцара ауи гIасыхъвахуаштI. Ажва гьалам, абызшва баргвыпI, ауаса йузымырдыруашта йгьаъам», – йхIватI астудент.
АмкIваб Гунда ауниверситет апны акIвымкIвагьи ари жвагIсквша цIуата апсышвала йалрыпхьитI.
«КIавкIаз, апсыуа культура квтаква рпынгьи агвыпква гIандыршитI. Сара Коджаэльи Астомбыльи рпны йасрыпхьитI. Агвыпква рпхьадзараквала йгьапшым: быжьгIвы рпны угIалагата 30-гIвдза. Апхьара йгIайуа асабиква цысквша йгIашIарышвта жвахсквшадза йыртапI. Асабиква рарыпхьащагьи сара йлысхта йсымапI. Ауат кIьыда-кIьыда урыдгылра атахъыпI. Йызтахъу дзачIвызлакIгьи апхьара дгIай йауитI, ауи ахъазла ахча гьыртиуам», –лхIвитI АмкIваб Гунда.
Апхьара йгIайуа йрыуу сквшы 64 йырту Осиа Угур йгвгIанаграква гIахIайхIвтI.
«Ари сара йсцри бызшвапI, йыздырра атахъыпI. Ауи баргвыпI – йалкIгIата абыжьква. Ауаса арыпхьаща швабыж йбзипI», – йхIватI Осиа.
Асабиква ргвып дрылапI быжьсквша йырту Ащхъараа Алп – апсышва майрата йылайкIуата йызпхьадзауа апсуа чкIвынхвыц.
«ХIара апхынла Апсны хIцалитI. Абызшва мачIкI йбаргвыпI, ауаса хIара ауи мачIкIгьи йхIыцхъвмаруамца хIазырбжьитI, ауи сгвапхитI. ХIдахIвраква рыхъаз согIагьи гIахIыртлитI, саргьи ауи ласыта йссырдыритI», – йуысква шцауа хIйырдыртI Ащхъараа Алп.
Босфор университет Апсны утыцIта апсыуа бызшва анахьанат адырраква йрапшта йъадрыпхьауа йхIаракIу апхьартазаджвыкIпI. Апсышва хвыдъа йддырдырырныс лшара рымапI Трыквшта йагъьу адыррагIацIгартаква йрыуазакIу ауи ауниверситет йапхьауа астудент 12000-гIвгьи. Араъа йлырхыз йазалху арыпхьаща амаль ансисквшагьи рыцIа-рыцIа йагъьырчIвитIта ауагIахъа квтаква рпны йджвыквырцIауа абызшвала арыпхьараква рпынгьи йгIадрысабапитI.


УахьчIва Россия апны йбзазауа абазаква рыбызшвала йангIвуа йгIадрысабапуа ахIарыфква асквш 1930-ква рагIан йлырхтI. Ауи агIвыра шгIаншаз атурых джьащахъвапI.
Араъа йгIалкIгIара атахъыпI Къарча-Черкес Республика апны сквшщарда цIуата щайдза зчпата йбзазауа ауагIахъаква йрыуата абазаква гIвыра зымгIва рцIыхъва йшрауыз: агвхъауакви акъарчакви гIвыра асквш 1924 йраутI, анагIвайква – асквш 1928 агIан, абазаква асквш 1932-дза ауи гьрымамызтI. Ауаса йшпаца?
Ауи гIазлыцIыз заман ауыра аъачIвагIагIвчва абаза бызшва ауысла йрызбжьаз аквымшвараква ракIвын. ЩардагIвы ауи бызшва кIьыдата йгьрымпхьадзузтI, азджьакI ауи апсуа бызшва йадиалектта рхIвун, азджьакI агвхъауа бызшва йадиалектта йдрыбагъьун. Ауи ашвхIаусыгIвала абаза сабиква апхьартаква рпны агвхъауа бызшвала йадрыпхьун. Ауаса дара абазаква ауи йгьамрыразуазтI, рцри бызшвала йапхьара, йгIвра ртахъын, ауи ахъазла йырдыруаз ахIарыфква гIазрысабапуазгьи гIаншун.
Абаза литература ащаквгылра къару ду алазцIаз, абаза бызшвала йгIацIцIуа агазет аредакция апны Абашта айсра ду апхъалагьи йынхаз, айсра амщтахьгьи ауи агIацIщтхра гIащаквзыргылхыз, заман ауырагьи йаредакторыз Джыр ХIамид «Амара йгIанаршIыхаз»-хIва зхьицIаз йгIагвалашвахраква рпны йыгIвзачви йари йцIайта агвхъауа хIарыфква гIадрысабапуамцара азаджв азаджв абаза бызшвала кIара шизыйыгIвуаз гIайхIвахитI. Йара ауаъа Джыр ХIамид йгIайгвалашвахитI асквш 1931 агIан йкыт Хъвыжвду йгIайыз Тобыль Тольыстан – ауи апхъала агвхъауа бызшвала ахIарыфква лызхыз, рыцIа кIьасата абаза гIвыра гIанзыршаз арыпхьагIв, апхьахьа, агIвгIвы – дшидырбаз. АчкIвынхвыц кIара йгIвуата йанидыр Тольыстан ауи тетрадкI гIайыйтын – «Уыжвласыла хIара абазаквагьи хIцри бызшвала хIгIвуа хIалагуштI. Абар ахIарыфква. Араъа уъадзагIвну йахъгIвылгIата йгIасытх» – йхIватI.
Йшцауала, асквш 1931 агIан Тобыль Тольыстан абаза хIарыфква йлыххьата йыман.
Датшагьи швапхаквакI абаза хIарыфква рыцIа пасатагьи йшаъаз йаквшахIатхитI. Ажва ахъазла, апрофессор Генко А.Н. абаза кытква дгIархъыкIвшауамца йаницIаз ауарадкI араса ацIайыгIвтI: «Ауарад гIазхIвахыз ГванаргIа ШахIым йакIвпI. Лау кыт хъара (Къвбина) дауаб, сквш 89 дыртагылаб. Ауарад згIвыз Тобыль Тольыстан йакIвб, йанигIвы 1929 асквш мартI а 15 апны акIвб». Ари агIвыра йгIанарбитI Тобыль Тольыстан асквш 1929 агIан йлиххьаз абаза хIарыфквала дшгIвуаз.
ЗуагIа рыхъазла згвы зхьуаз агIвычIвгIвысква абазаква рыхъазла гIвыра гIаныршара шатахъу рхIвауа акъраль аунашвачпагIвчва сальамшвъа рзыргIвуан. Ауи апшта, асквш 1930 агIан арыпхьагIвта йынхуз Дзыба Али Черкесшта апны йбзазауа абазаква гIвыра ъарымам йгIалцIла рсабиква йрымдыруа агвхъауа бызшвала йадрыпхьара шатахъхауа, апартия аобкомгьи ауи ауысла йаъу ащаквыргылраква шамырхъйауа Сталин И.В. йзыйыгIвтI. Ауи амщтахь ауыс цIсуа йалагатI, ауаса ласы йгьымхъйатI. Ауи тазщахIуз ашвхIаусыгIваква йрыуан абаза литература бызшва йащатахуш запшчважващу ауысла амакIыраква.
Асквш 1926 агIан акъраль апны ауагIа анахъыргIвылгIуз йшгIарпхьадзазла Черкесшти Къарчашти рпны абазата 13615-гIв бзазун, ауат йрыуата 10902-джь тIапIантала, 2713-гIв щхъарауала йчважвун. Пщынла рыцIа йщардагIвыз атIапIантаква (ашвуаква) рчIвы хъахьхатI. ЦIабыргыта, асквш 1932 агIан Согъвым апны агIацIщтра йаздрыхIазыруаз, Тобыль Тольыстани Уаз НыхIви йаларцIаз ахIарыфба апсуа хIарыфква рыщатала щхъарауа диалектла йгIвын. Ауаса ауи адуней гьамбатI. Йара ауи асквш ноябрь а 25 Баталпашинск (ужвы – Черкесск) апны йакIвшаз абаза арыпхьагIвчва райззара апны Тобыль Тольыстан алатин хIарыфква рыщатала йлихыз абаза алфавити ахIарыфби дрыбагъьатI. Асквш 1933 абаза бызшвала апхьагаква гIацIцIуа йалагатI. Ауат райхIара Тобыль Тольыстан йхъатала йа датшагьи зджьакI гIайцхърагIауамцара йадигалтI. Асквш 1933 май а 5 йгIашIарышвта агвхъауа бызшвала йгIацIцIуаз агазет «Черкес пльыжь» абаза бызшвала агIвыраква гIаншвалуа йалагатI.
Ауаса ласыла акъраль апны ауагIахъа бызшваквала агIвыраква урышв хIарыфгIвыща йтадыргылуа йалагатI, абаза бызшвала агIвырагьи псахра атахъыта ауыс гIагылтI. Ауи ауыс Ащхъа наука-рхъвыхырта институт апны лингвистикала ахъвшара унашва ахъызцIуз апрофессор Сердюченко Георгий Петр йпа йыхъвда йхъарцIатI. Ажва аламкIва, зныкIдза ауи бзита дицхърагIун Тобыль Тольыстангьи. Ауаса асквш 1937 сентябрь а 17 атшын Тольыстан совет къральыгIва йапшIагылаз адкIыларакI дрылата рхIван льажьа йымамкIва дыркIытI, дызладыркъванчуз дырцIабыргра ртахъыта гIвысквша дынкъвырхIван асквш 1939 сентябрь а 13 агIан дгIауырщтхтI. Ауаъадза абаза гIвыра шIыц дрыбагъьахьан – ауи асквш 1938 май а 23 агазет йгIанырцIатI, йара ауи асквш июль а 23 йгIашIарышвта кIьыдата йгIацIуа йалагаз абаза газет «Черкес къапщгьи» ахIарыф шIыцквала йгIалхта йгIацIцIуан.
Абаза бызшвала гIвыра лыхра ауагIахъа рыхъазла магIын дудздза змаз гIаншаран. Ауаъа йнанаркIыта абазаква рыбызшвала йапхьарныс лшара раутI, апхьагаква гIаншатI, алитература гIвыраква гIаджвыквылтI, ашIалахIвараква азыркIкIуа, ашвъабгъьы йанырцIауа йалагатI. Айшыста йухIвушызтын – агIвыра хIуагIа ргвбайара ахчара йгьи йазырхIара йащатахатI.
ЧкIала Петр,
афилология наукаква рдоктор.


АгIвычIвгIвыс щардакIла уызшIамшвауа ъачIвагIакI данадкIылу дгIакIвзыршауагьи ауи амадзаква рымаджьащахъвапI. УахьчIва швйабасырдырырныс стахъыпI сквшщарда цIуата хьыйта (ювелирта) йынхауа абаза СымхIа Мурат Мусса йпа.
Асквш 1962 агIан Черкесск город ййыз ачкIвын, апхьара сквшква йгIаршIарышвта спортла йдахIвраква хIагIата дгIадзынгылтI. Ауи атлетика хIатлала, боксла, самбола, дзюдола атшыбжьараква дцун. Ауи акIвымкIвагьи, апхьарта апны нхарала апхьара сахIатква йымаджьащахъван, зымгIва рунагIваква йанрыдгылхрагьи йара амшIы дадынхалуа, дкъычвуа, дпссауа дыгIвнан. Мурат йрыхIазырыз метркIи бжакIи зураз ахъвыхI-эсминец ареспубликала йакIвшуз йапшым агIарбараква йрылан йгьи ауи анадзара хIагIа йызнымкIва йгIалыркIгIатI.
-ХIсабихъа агIан чкIвыныргIа тшыздыркIылуаш ауи апш йыгьщырдамызтI. ХIхъвмаргаква хIара йхIчпахуан, анапIлачпараква бзи йызбун. Сара электрогитара щардагIвы йырзысчпатI, апхьара йацсырцауата спорт нархара щарда рпны скъаруква сырхъвыхтI, йанакIвызлакIгьи шIыцракI, джьащахъваракI сазыпшгIун, – йхIвитI Мурат.
-Асквш 1980 агIан апхьарта дангIалга й-30-хауа аквтанай ъачIвагIа гIацIгарта дыцIалтI. Ауи азаман агIан Мурат спортла хIкъраль ауацIала анкъвакъвраква рпны джьгарта тшгIайырбун йгьи атлетика хIатлала хIкъраль азкIкIра гвып дрылан.
Апхьара амщтахь ачкIвын Урал йаныргIалыз аракетна архъв апны къвырльыкъв йхатI. СквшыкIи бжакIи адгьыл ацIахь апны телеграфист-связистта йкъральыгIва борч йырхъйатI. Къвырльыкъвхара дангIахъынхIвых йапшым анхартаква рпны йпсы йазаргвану уыс дазыпшгIатI. Ауи йыдзхъа хьыйта йынхуз йнапIы йачпуз аъатлынква, алымхIарыгIвква йымаджьащахъван. Заман анйаура ауи йпны дцунта дшынхуз дапшуан. Мурат арии аъачIвагIа дхънахын, ауи амадзаква тшырзибжьарныс Ростов дцатI.
-Ростов апны сызлашваз агвып зымгIва срайцIбан. Ахъачва ювелир ъачIвагIа йаланхауата швапха байа дырхIахьан, сара ауи аъачIвагIа сгьаланымхасызтI. Ауи йгIалцIла сашIамсуа схъа садынхалуан, арыпхьагIвчва йгIасархIвуаз зымгIва сыласкIуан. Ювелир ъачIвагIала уынхара ахъазла швабыжта щарда удырра йгьи чхIара уылазлара шатахъу сыласхIватI. Йапшым арыпшдзагаква уырчIаджьра ахъазла ауи гIазлыху ушадынхалуаш, хIахъвы тазтын апхара адсыл ауаши йамуаши удырра ахъазла химиягьи, физикагьи гIаугвалашвахлара атахъыпI. Ауат зымгIва сымаджьащахъван, – йгIайгвалашвахитI аъачIвагIагIв.
-Ауи йшихIвазла, сквшыкIи бжакIи руацIа йауыз адырраква йынцIра аурала швабыжта йгIайыхъвахитI. Мурат йцри шта дангIахъынхIвых, нхара дъалагаз йыцынхуз ахIбачвагьи ачкIвынчвагьи йъачIвагIа джьауапкIрала дшадгылуа гIалыркIгIатI. ТшгIайзыназырхуз ртахъыраква бзита йырхъйун, заман щарда дадынхалта ауат йырнапIыцIайцIахуаз алымхIарыгIвква, аъатлынква, альарыпсква рнадзара шхIагIу гIалыркIгIун. Йара Муратгьи ауагIа рразыра рыцIагьи даргвышхвун.
СквшквакI анцIы ачкIвын Москва нхара дцатI. Ауаъа сквш 25 айхIа йъачIвагIа амадзаква зымгIва йдыртI, хIкъральла йбергьльу агIвычIвгIвысква дрынйатI. Никулин Юрий, Зыкина Людмила, датшагьи йапшым атшрыпшдзагаква рызирыхIазыртI йа рчIаджьра йызгIаргуаз цушву щарда дырхьпшытI. Ауи йынхаща йазыразхуз абзазагIвчва йгIванхауагьи, йхынхауагьи йызгIайхуан, рахIварала йапшым арыпшдзагаква йгIайхъвыцуамцара йырзичпун. ЩардагIвы заджвгьи йымам нкъвыргарныс бзи йшырбауа йырхъвыхтI. ЙтлапIу ахIахъвква, абриллиантква, аналькъвытква ушрыдынхалуаш бзита йдыртI.
Асквш 2006 агIан СымхIа Мурат йцри шта дгIахъынхIвыхтI. ЙцIыхъвхауа асквшква Мурат абаза баракъ йану анапIи айачIвакви зну йапшым арыпшдзагаква йрыхIазыритI. Ауыла йынхараква майрата йузыгIадыруаштI. АуагIахъа фашаква йрыдыргалуа арыпшдзагаква, амъаква, датшагьи щарда хIапхъанчIвмква йшдрыхIазыуаз амальквала йчпитI. Ауат дрылагара апхъала хIапхъанчIвиква йынкъвыргуз афашаква шаъаз, йрыдыргалуаз аргIапсгаква ртурых тшахайрыхагIвазитI, атшква зладрыпшдзауа, ахъацIа фаша агвпы йкIыду ахIазырква, йынкъвыргуз акъамаква, датшагьи ахьапщи арызни йгIарылихитI.
-ЙцIыхъвахауа азаман Америка, Канада датшагьи хIуагIахъа рдиаспораква ъану акъральква рбзазагIвчва рахIварала абаза, черкес баракъква зну аъатлынква, акулонква счпитI. Ауат щардагIвы гIальаматра азрымапI, – йхIвитI ауи.
-СымхIа Мурати йхъапщыла Мадини асквш 1991 агIан унагIвара йалалтI. Рпа Амир сквш 24 йхъыцIитI. Ауи йаба йымгIва гIалйымхызтынгьи, йуыс йанакIвызлакIгьи азыгальамтара шазйыму гIайырбитI, Инстаграм апны йгIанйыршаз «Золото Нартов» (zoloto_nartov) напа апны йаба йынхараква гIатайцIауамцара, ахабар ауагIа йрылайгитI.
СымхIа Мурат йъачIвагIа бзи йбитI, ауи йынхара апны йатахъу аъамапсымаквала дадгалапI, йуыс зынгьи йгвы гьаквшIыгъьуам. Д. Ауи тшгIайзыназырхауа дзачIвызлакIгьи йахIвара йырхъйауата агIвычIвгIвыс йгвапхуш, йынкъвигуш арыпшдзагаква йрыхIазырырныс, йырчIаджьырныс йылшитI. Заджвгьи йылам хатI лихтI, дамайчуата ашIыцраква гIайхъвыцитI, йрыхIазыруа арыпшдзагаква намхъаракIгьи рыламкIва, рнадзара хIагIата, йпшдзата, ала аргвыргъьауа щардагIвы йшынкъвыргуш, абанпараква йамырдуш ргIапсгата йшалуаш дащтапI.
(Абазашта)